               EIROPAS KOMISIJA
            Briselē, 14.11.2019
            COM(2019) 589 final
            2019/0262(NLE)
            Priekšlikums
            PADOMES LĒMUMS
            par to, lai Eiropas Savienības un tās dalībvalstu vārdā parakstītu Protokolu, ar ko Papildnolīgumu starp Eiropas Savienību un tās dalībvalstīm, no vienas puses, Islandi, no otras puses, un Norvēģijas Karalisti, no trešās puses, par to, kā piemērot 2011. gada 16. un 21. jūnijā parakstīto Gaisa transporta nolīgumu starp Amerikas Savienotajām Valstīm, no vienas puses, Eiropas Savienību un tās dalībvalstīm, no otras puses, Islandi, no trešās puses, un Norvēģijas Karalisti, no ceturtās puses, groza, lai ņemtu vērā Horvātijas Republikas pievienošanos Eiropas Savienībai

               PASKAIDROJUMA RAKSTS

               1.PRIEKŠLIKUMA KONTEKSTS

               •Priekšlikuma pamatojums un mērķi

                  Saskaņā ar pievienošanās akta 6. panta 2. punktu Horvātija ir apņēmusies pievienoties nolīgumiem, ko Savienība un dalībvalstis noslēgušas vai parakstījušas ar trešām valstīm. Starp šiem nolīgumiem ir Papildnolīgums starp Eiropas Savienību un tās dalībvalstīm, Islandi un Norvēģiju (“papildnolīgums”) par Gaisa transporta nolīguma starp Amerikas Savienotajām Valstīm, Eiropas Savienību un tās dalībvalstīm, Islandi un Norvēģiju (“Četru pušu nolīguma”) piemērošanu, kurš attiecības starp trim Eiropas pusēm reglamentē saskaņā ar minēto nolīgumu, un Četru pušu nolīgums savukārt Gaisa transporta nolīguma starp Amerikas Savienotajām Valstīm un Eiropas Kopienu un tās dalībvalstīm (“ES un ASV Gaisa transporta nolīguma”) darbības jomu paplašina, attiecinot to uz Islandi un Norvēģiju.

                  Pievienošanās akta 6. panta 2. punkts turklāt paredz, ka par Horvātijas pievienošanos minētajiem nolīgumiem vienojas, noslēdzot nolīguma protokolu starp Padomi, kas saskaņā ar vienprātīgu lēmumu rīkojas dalībvalstu vārdā, un attiecīgajām trešām valstīm. Turklāt Komisija dalībvalstu vārdā risina sarunas par minētajiem protokoliem.

                  Komisija ir attiecīgi risinājusi sarunas par protokolu, ar ko papildnolīgumu groza, lai nodrošinātu Horvātijas pievienošanos minētajam nolīgumam.

                  Šā priekšlikuma mērķis ir, pamatojoties uz Līguma par Eiropas Savienības darbību (“LESD”) 218. panta 5. punktu un pievienošanās akta 6. panta 2. punktu, pieņemt Padomes lēmumu, ar ko atļauj protokola parakstīšanu Savienības un dalībvalstu vārdā un tā provizorisku piemērošanu saskaņā ar tā 4. pantu, ņemot vērā tā noslēgšanu vēlāk.

               •Vispārīgais konteksts

               Horvātijas apņemšanās saskaņā ar pievienošanās akta 6. panta 2. punktu attiecas arī uz ES un ASV Gaisa transporta nolīgumu un uz Četru pušu nolīgumu. Tāpēc Komisija ir risinājusi sarunas arī par minēto nolīgumu protokoliem, lai nodrošinātu Horvātijas pievienošanos tiem. Priekšlikumi Padomes lēmumiem par minēto protokolu parakstīšanu un provizorisku piemērošanu, kā arī par minēto protokolu noslēgšanu ir iesniegti vienlaikus ar šo priekšlikumu, un vienlaikus ir iesniegts arī priekšlikums Padomes lēmumam par to, lai noslēgtu protokolu, ar ko groza papildnolīgumu.

               •Saskanība ar esošajiem rīcībpolitikas noteikumiem konkrētajā rīcībpolitikas jomā

               ES un ASV Gaisa transporta nolīgums bija pirmais visaptverošais gaisa transporta nolīgums ar galveno Savienības partneri aviācijas jomā. Tas ir visnozīmīgākais gaisa transporta nolīgums pasaulē, kas gadā nodrošina vairāk nekā 80 miljonus sēdvietu un tādējādi ir ES aviācijas ārpolitikas stūrakmens.  Nolīguma nozīmīgumu palielināja tā attiecināšana uz Islandi un Norvēģiju ar Četru pušu nolīgumu. Protokols Horvātijai dos iespēju gūt labumu no minētā nolīguma.

               •Saskanība ar esošajiem noteikumiem priekšlikuma jomā

               Protokols ļauj Horvātijai izpildīt pievienošanās akta 6. panta 2. punktā noteikto pienākumu pievienoties papildnolīgumam.

               2.JURIDISKAIS PAMATS, SUBSIDIARITĀTE UN PROPORCIONALITĀTE

               •Juridiskais pamats

               LESD 100. panta 2. punkts sasaistē ar 218. panta 5. punktu un pievienošanās akta 6. panta 2. punkta otrā daļa.

               •Subsidiaritāte (neekskluzīvas kompetences gadījumā)

                Protokols ļaus Horvātijai gūt labumu no Četru pušu nolīguma, kas rada līdztiesīgus un vienādus nosacījumus piekļuvei tirgum un ir pamats, uz kā balstās jaunas vienošanās par regulatīvo sadarbību un konverģenci jomās, kuras ir būtiskas drošai, neapdraudētai un efektīvai gaisa pārvadājumu veikšanai. Šīs vienošanās var panākt tikai Savienības līmenī.

               •Proporcionalitāte

                  Protokols attiecas tikai uz konkrēto jautājumu, proti, Horvātijas pievienošanos papildnolīgumam, un neattiecas uz citām lietām.

               •Juridiskā instrumenta izvēle

                  Starptautisks nolīgums.

               3.EX POST IZVĒRTĒJUMU, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI

               •Ex post izvērtējumi / spēkā esošo tiesību aktu atbilstības pārbaudes

                  Neattiecas.

               •Apspriešanās ar ieinteresētajām personām

                  Neattiecas.

               •Ekspertu atzinumu pieprasīšana un izmantošana

                  Neattiecas.

               •Ietekmes novērtējums

                  Neattiecas.

               •Normatīvā atbilstība un vienkāršošana

                  Neattiecas.

               •Pamattiesības

                  Neattiecas.

               4.IETEKME UZ BUDŽETU

                  Priekšlikums neietekmē Savienības budžetu.

               5.CITI ELEMENTI

               •Ierosinātā nolīguma kopsavilkums

                  Protokolu veido noteikums par Horvātijas pievienošanos papildnolīgumam un noteikumi par protokola stāšanos spēkā un provizorisko piemērošanu.

               2019/0262 (NLE)

               Priekšlikums

               PADOMES LĒMUMS

               par to, lai Eiropas Savienības un tās dalībvalstu vārdā parakstītu Protokolu, ar ko Papildnolīgumu starp Eiropas Savienību un tās dalībvalstīm, no vienas puses, Islandi, no otras puses, un Norvēģijas Karalisti, no trešās puses, par to, kā piemērot 2011. gada 16. un 21. jūnijā parakstīto Gaisa transporta nolīgumu starp Amerikas Savienotajām Valstīm, no vienas puses, Eiropas Savienību un tās dalībvalstīm, no otras puses, Islandi, no trešās puses, un Norvēģijas Karalisti, no ceturtās puses, groza, lai ņemtu vērā Horvātijas Republikas pievienošanos Eiropas Savienībai

               EIROPAS SAVIENĪBAS PADOME,

               ņemot vērā Līgumu par Eiropas Savienības darbību un jo īpaši tā 100. panta 2. punktu sasaistē ar 218. panta 5. punktu,

               ņemot vērā Horvātijas pievienošanās aktu un jo īpaši tā 6. panta 2. punkta otro daļu,

               ņemot vērā Eiropas Komisijas priekšlikumu,

               tā kā:

               (1)Komisija saskaņā ar Padomes 2012. gada 14. septembra Lēmumu 13351/12, ar kuru Komisiju pilnvaroja sākt sarunas, ir risinājusi sarunas par Protokolu, ar ko Papildnolīgumu starp Eiropas Savienību un tās dalībvalstīm, no vienas puses, Islandi, no otras puses, un Norvēģijas Karalisti, no trešās puses, par to, kā piemērot 2011. gada 16. un 21. jūnijā parakstīto Gaisa transporta nolīgumu starp Amerikas Savienotajām Valstīm, no vienas puses, Eiropas Savienību un tās dalībvalstīm, no otras puses, Islandi, no trešās puses, un Norvēģijas Karalisti, no ceturtās puses, groza, lai ņemtu vērā Horvātijas Republikas pievienošanos Eiropas Savienībai (“protokols”).

               (2)Sarunas sekmīgi noslēdzās ar protokola parafēšanu 2019. gada 8. martā.

               (3)Protokols būtu jāparaksta Savienības un tās dalībvalstu vārdā un provizoriski jāpiemēro Savienībā un tās dalībvalstīs saskaņā ar tā 4. pantu, ņemot vērā tā noslēgšanu vēlāk,

               IR PIEŅĒMUSI ŠO LĒMUMU.

               1. pants

               Ar šo atļauj Savienības un tās dalībvalstu vārdā parakstīt Protokolu, ar ko Papildnolīgumu starp Eiropas Savienību un tās dalībvalstīm, no vienas puses, Islandi, no otras puses, un Norvēģijas Karalisti, no trešās puses, par to, kā piemērot 2011. gada 16. un 21. jūnijā parakstīto Gaisa transporta nolīgumu starp Amerikas Savienotajām Valstīm, no vienas puses, Eiropas Savienību un tās dalībvalstīm, no otras puses, Islandi, no trešās puses, un Norvēģijas Karalisti, no ceturtās puses, groza, lai ņemtu vērā Horvātijas Republikas pievienošanos Eiropas Savienībai (“protokols”), ņemot vērā minētā protokola noslēgšanu.

               Protokola teksts ir pievienots šim lēmumam.

               2. pants

               Ar šo Padomes priekšsēdētājs tiek pilnvarots norīkot personu vai personas, kas tiesīgas Savienības un tās dalībvalstu vārdā parakstīt protokolu.

               3. pants

               Līdz protokols stājas spēkā, to provizoriski piemēro Savienībā un tās dalībvalstīs saskaņā ar tā 4. pantu.

               4. pants

               Šis lēmums stājas spēkā tā pieņemšanas dienā.

               Briselē,

                     Padomes vārdā —

                     priekšsēdētājs

    ---documentbreak---

               EIROPAS KOMISIJA
            Briselē, 14.11.2019
            COM(2019) 589 final
            PIELIKUMS
            [pie dokumenta]
            Priekšlikums Padomes Lēmumam
            par to, lai Eiropas Savienības un tās dalībvalstu vārdā parakstītu Protokolu, ar ko Papildnolīgumu starp Eiropas Savienību un tās dalībvalstīm, no vienas puses, Islandi, no otras puses, un Norvēģijas Karalisti, no trešās puses, par to, kā piemērot 2011. gada 16. un 21. jūnijā parakstīto Gaisa transporta nolīgumu starp Amerikas Savienotajām Valstīm, no vienas puses, Eiropas Savienību un tās dalībvalstīm, no otras puses, Islandi, no trešās puses, un Norvēģijas Karalisti, no ceturtās puses, groza, lai ņemtu vērā Horvātijas Republikas pievienošanos Eiropas Savienībai

               PROTOKOLS,

               ar ko Papildnolīgumu starp Eiropas Savienību un tās dalībvalstīm, no vienas puses, Islandi, no otras puses, un Norvēģijas Karalisti, no trešās puses, par to, kā piemērot 2011. gada 16. un 21. jūnijā parakstīto Gaisa transporta nolīgumu starp Amerikas Savienotajām Valstīm, no vienas puses, Eiropas Savienību un tās dalībvalstīm, no otras puses, Islandi, no trešās puses, un Norvēģijas Karalisti, no ceturtās puses, groza, lai ņemtu vērā Horvātijas Republikas pievienošanos Eiropas Savienībai

               AUSTRIJAS REPUBLIKA,

               BEĻĢIJAS KARALISTE,

               BULGĀRIJAS REPUBLIKA,

               HORVĀTIJAS REPUBLIKA,

               KIPRAS REPUBLIKA,

               ČEHIJAS REPUBLIKA,

               DĀNIJAS KARALISTE,

               IGAUNIJAS REPUBLIKA,

               SOMIJAS REPUBLIKA,

               FRANCIJAS REPUBLIKA,

               VĀCIJAS FEDERATĪVĀ REPUBLIKA,

               GRIEĶIJAS REPUBLIKA,

               UNGĀRIJA,

               ĪRIJA,

               ITĀLIJAS REPUBLIKA,

               LATVIJAS REPUBLIKA,

               LIETUVAS REPUBLIKA,

               LUKSEMBURGAS LIELHERCOGISTE,

               MALTA,

               NĪDERLANDES KARALISTE,

               POLIJAS REPUBLIKA,

               PORTUGĀLES REPUBLIKA,

               RUMĀNIJA,

               SLOVĀKIJAS REPUBLIKA,

               SLOVĒNIJAS REPUBLIKA,

               SPĀNIJAS KARALISTE,

               ZVIEDRIJAS KARALISTE,

               LIELBRITĀNIJAS UN ZIEMEĻĪRIJAS APVIENOTĀ KARALISTE,

               Līguma par Eiropas Savienību un Līguma par Eiropas Savienības darbību puses un Eiropas Savienības dalībvalstis (turpmāk “dalībvalstis”), un

               EIROPAS SAVIENĪBA,

               no vienas puses,

               ISLANDE,

               no otras puses, un

               NORVĒĢIJAS KARALISTE,

               no trešās puses,

               ņemot vērā Horvātijas Republikas pievienošanos Eiropas Savienībai 2013. gada 1. jūlijā,

               IR VIENOJUŠĀS ŠĀDI.

               1. pants

               Horvātijas Republika ir puse Papildnolīgumā starp Eiropas Savienību un tās dalībvalstīm, no vienas puses, Islandi, no otras puses, un Norvēģijas Karalisti, no trešās puses, par to, kā piemērot 2011. gada 16. un 21. jūnijā parakstīto Gaisa transporta nolīgumu starp Amerikas Savienotajām Valstīm, no vienas puses, Eiropas Savienību un tās dalībvalstīm, no otras puses, Islandi, no trešās puses, un Norvēģijas Karalisti, no ceturtās puses (turpmāk “papildnolīgums”).

               2. pants

               Papildnolīguma teksts horvātu valodā, kas pievienots šim protokolam, kļūst autentisks saskaņā ar tādiem pašiem nosacījumiem, kādus piemēro pārējām valodu versijām.

               3. pants

               Šis protokols stājas spēkā — atkarībā no tā, kas ir vēlāk:

               1) dienā, kad stājas spēkā papildnolīgums, vai

               2) vienu mēnesi pēc dienas, kad ar pēdējo diplomātisko notu ir pabeigta notu apmaiņa starp pusēm, apliecinot, ka ir pabeigtas visas procedūras, kas vajadzīgas, lai šis protokols stātos spēkā.

               4. pants

               Līdz šis protokols stājas spēkā, puses vienojas no tā parakstīšanas dienas šo protokolu piemērot provizoriski, ciktāl to atļauj piemērojamie valstu tiesību akti.

               Sagatavots …………, 2019. gada …………, trīs eksemplāros angļu, bulgāru, čehu, dāņu, franču, grieķu, holandiešu, horvātu, igauņu, islandiešu, itāļu, latviešu, lietuviešu, maltiešu, norvēģu, poļu, portugāļu, rumāņu, slovāku, slovēņu, somu, spāņu, ungāru, vācu un zviedru valodā, un visi teksti ir vienlīdz autentiski.

               Dalībvalstu vārdā —

               Eiropas Savienības vārdā —

               Islandes vārdā —

               Norvēģijas Karalistes vārdā —


               EIROPAS KOMISIJA
            Briselē, 17.9.2020
            COM(2020) 495 final
            2020/0252(NLE)
            Priekšlikums
            PADOMES LĒMUMS
            par nostāju, kas Starptautiskās Olīvu padomes (SOP) Dalībnieku padomē Eiropas Savienības vārdā jāieņem attiecībā uz Uzbekistānas Republikas valdības pievienošanos 2015. gada Starptautiskajam nolīgumam par olīveļļu un galda olīvām

               PASKAIDROJUMA RAKSTS

               1.Priekšlikuma priekšmets

               Šis priekšlikums attiecas uz lēmumu, ar kuru nosaka nostāju, kas Starptautiskās Olīvu padomes (SOP) Dalībnieku padomē Savienības vārdā jāieņem saistībā ar Uzbekistānas Republikas valdības pievienošanos Starptautiskajam nolīgumam par olīveļļu un galda olīvām (“nolīgums”).

               2.Priekšlikuma konteksts

               2.1.Starptautiskais nolīgums par olīveļļu un galda olīvām

               Starptautiskā nolīguma par olīveļļu un galda olīvām (“nolīgums”) mērķi ir: i) valstu un starptautiskajos tiesību aktos, kas attiecas uz olīveļļas, olīvu izspaidu eļļas un galda olīvu fizikāli ķīmiskajām un organoleptiskajām īpašībām, censties panākt vienotību, lai novērstu jebkādus tirdzniecības šķēršļus, ii) veikt pasākumus fizikāli ķīmiskās un organoleptiskās pārbaudes jomā, lai papildinātu zināšanas par olīvu produktu sastāvu un kvalitātes īpašībām nolūkā konsolidēt starptautiskos standartus, un iii) stiprināt Starptautiskās Olīvu padomes kā starptautiskās zinātniskās sabiedrības izcilības foruma nozīmi olīvu un olīveļļas jomā.

               Nolīguma atjaunotā redakcija stājās spēkā 2017. gada 1. janvārī.

               Eiropas Savienība ir nolīguma puse
                  1
               .

               2.2.Dalībnieku padome

               Starptautiskās Olīvu padomes Dalībnieku padome (“Dalībnieku padome”) ir SOP augstākā institūcija un lēmējorgāns, kurš īsteno visas pilnvaras un pilda visas funkcijas, kas vajadzīgas, lai sasniegtu nolīguma mērķus. Būdama nolīguma puse, Eiropas Savienība ir SOP dalībniece un ir pārstāvēta Dalībnieku padomē. Dalībnieku padomes lēmumi par jauna dalībnieka pievienošanos tiek pieņemti vienprātīgi. Saskaņā ar nolīguma 10. panta 4. punkta b) apakšpunktu, ja Dalībnieku padomes priekšsēdētāja noteiktajā termiņā vienprātību panākt neizdodas, dalībnieki balso. Lēmums tiek uzskatīts par pieņemtu, ja par to ir balsojis vismaz tādu dalībnieku vairākums, kuri pārstāv vismaz 86 % no dalībnieku līdzdalības daļām.

               Patlaban SOP ir 17 dalībnieki, un Eiropas Savienībai ir 691 no pavisam 1000 līdzdalības daļām.

               2.3.Paredzētais Dalībnieku padomes akts

               Tā kā Uzbekistānas Republika 2020. gada 25. maijā ir iesniegusi oficiālu pieteikumu uz pievienošanos nolīgumam, gaidāms, ka Dalībnieku padome kādā no nākamajām Dalībnieku padomes sesijām vai procedūrā, ar ko Dalībnieku padomes lēmumus pieņem sarakstes ceļā, pieņems lēmumu par Uzbekistānas Republikas pievienošanos.

               Paredzētā akta mērķis ir, ievērojot nolīguma 29. pantu, noteikt Uzbekistānas Republikas pievienošanās nosacījumus.

               Paredzētais akts kļūs pusēm saistošs, jo tas mainīs lēmumu pieņemšanas līdzsvaru Dalībnieku padomē gadījumos, kad lēmumi netiek pieņemti vienprātīgi saskaņā ar nolīguma 10. panta 4. punktu.

               3.Savienības vārdā ieņemamā nostāja

               Lai gan olīveļļas un galda olīvu patēriņš Uzbekistānas Republikā joprojām ir pieticīgs, pēdējā desmitgadē tas būtiski palielinājies
                  2
               .

               Lauksaimniecība ir viena no galvenajām Uzbekistānas tautsaimniecības nozarēm. 2019. gadā tā nodrošināja 28 % no IKP un tajā bija nodarbināti 3,6 miljoni cilvēku. Viens no galvenajiem Uzbekistānas 2020.–2030. gada stratēģijas uzdevumiem ir lauksaimniecības dažādošana. Piemēram, vīna dārzi aizņem 137 tūkstošus hektāru. Olīvu audzēšana šo dažādošanu veicinātu
                  3
               . 2019. gadā Uzbekistānas Republikā tika saražoti jau 45 500 kg olīvu
                  4
               .

               Ņemot vērā to, ka Uzbekistānas Republika savu olīvu nozari attīsta patēriņa ziņā un plāno attīstīt ražošanu, Uzbekistānas Republikas pievienošanās ar zināmiem nosacījumiem stiprinās SOP, jo īpaši tās centienus panākt vienotību valstu un starptautiskajos tiesību aktos, kuri attiecas uz olīvu produktu īpašībām, lai tādējādi novērstu tirdzniecības šķēršļus. Šī pievienošanās atbilst Savienības rīcībpolitikas mērķiem lauksaimniecības produktu tirdzniecības standartu jomā atbilstoši Eiropas Parlamenta un Padomes Regulas (ES) Nr. 1308/2013
                  5
                II daļas II sadaļā noteiktajam.

               Lēmumā, kas jāpieņem Dalībnieku padomei, tiks noteikti Uzbekistānas Republikas pievienošanās nosacījumi attiecībā uz SOP līdzdalības daļām un pievienošanās instrumenta deponēšanas termiņu.

               Dalībnieku līdzdalības daļas, ko izmanto, lai noteiktu finanšu ieguldījumus un balsstiesības, aprēķina pēc nolīguma 11. pantā norādītās formulas. Savienība gādās par to, lai šī formula tiktu izmantota Uzbekistānas Republikas līdzdalības daļu noteikšanā.

               Savienība atbalstīs jebkādu pievienošanās instrumenta deponēšanas termiņu, kas ļautu Uzbekistānas Republikai drīzumā pievienoties nolīgumam. Gadījumā, ja pievienošanās instrumenta deponēšana aizkavējas, Savienība turpmākos lēmumos, kas jāpieņem Dalībnieku padomei, var atbalstīt instrumenta deponēšanas termiņa pagarināšanu.

               Ņemot vērā lēmumu pieņemšanas procesu SOP Dalībnieku padomē, Uzbekistānas Republikas pievienošanās nosacījumu noteikšanai ir vajadzīga Savienības nostāja.

               4.Juridiskais pamats

               4.1.Procesuālais juridiskais pamats

               4.1.1.Principi

               Līguma par Eiropas Savienības darbību (LESD) 218. panta 9. punktā paredzēti lēmumi, ar kuriem nosaka “nostāju, kas Savienības vārdā jāapstiprina kādā ar nolīgumu izveidotā struktūrā, ja šāda struktūra ir tiesīga pieņemt lēmumus ar juridiskām sekām, izņemot lēmumus, kas papildina vai groza attiecīgajā nolīgumā noteikto iestāžu sistēmu”.

               Jēdziens “lēmumi ar juridiskām sekām” ietver aktus, kam ir juridiskas sekas saskaņā ar starptautisko tiesību normām, kuras reglamentē attiecīgo struktūru. Tas ietver arī instrumentus, kam nav saistoša spēka saskaņā ar starptautiskajām tiesībām, bet kas “var būtiski ietekmēt Savienības likumdevēja pieņemtā tiesiskā regulējuma saturu”
                  6
               .

               4.1.2.Piemērošana konkrētajā gadījumā

               Dalībnieku padome ir struktūra, kas izveidota ar nolīgumu, proti, Starptautisko nolīgumu par olīveļļu un galda olīvām.

               Akts, ko Dalībnieku padome ir aicināta pieņemt, ir akts ar juridiskām sekām. Paredzētais akts būs pusēm saistošs, jo tas mainīs lēmumu pieņemšanas līdzsvaru Dalībnieku padomē gadījumos, kad lēmumi netiek pieņemti vienprātīgi saskaņā ar nolīguma 10. panta 4. punktu
                  7
               .

               Paredzētais akts nepapildina un negroza nolīgumā noteikto iestāžu sistēmu.

               Tāpēc ierosinātā lēmuma procesuālais juridiskais pamats ir LESD 218. panta 9. punkts.

               4.2.Materiālais juridiskais pamats

               4.2.1.Principi

               Lēmumam, ko pieņem saskaņā ar LESD 218. panta 9. punktu, materiālais juridiskais pamats galvenokārt ir atkarīgs no tā, kāds mērķis un saturs ir paredzētajam aktam, attiecībā uz kuru Savienības vārdā tiek ieņemta nostāja. Ja paredzētajam aktam ir divi mērķi vai divi komponenti un viens no tiem ir atzīstams par galveno, bet otram ir pakārtota nozīme, tad lēmums, ko pieņem saskaņā ar LESD 218. panta 9. punktu, jābalsta uz viena materiālā juridiskā pamata, proti, tā, ko prasa galvenais jeb dominējošais mērķis vai komponents.

               4.2.2.Piemērošana konkrētajā gadījumā

               Paredzētā akta galvenais mērķis un saturs attiecas uz kopējo tirdzniecības politiku.

               Tāpēc ierosinātā lēmuma materiālais juridiskais pamats ir LESD 207. pants.

               4.3.Secinājums

               Ierosinātā lēmuma juridiskajam pamatam vajadzētu būt LESD 207. pantam saistībā ar LESD 218. panta 9. punktu.

               2020/0252 (NLE)

               Priekšlikums

               PADOMES LĒMUMS

               par nostāju, kas Starptautiskās Olīvu padomes (SOP) Dalībnieku padomē Eiropas Savienības vārdā jāieņem attiecībā uz Uzbekistānas Republikas valdības pievienošanos 2015. gada Starptautiskajam nolīgumam par olīveļļu un galda olīvām

               EIROPAS SAVIENĪBAS PADOME,

               ņemot vērā Līgumu par Eiropas Savienības darbību un jo īpaši tā 207. pantu saistībā ar 218. panta 9. punktu,

               ņemot vērā Eiropas Komisijas priekšlikumu,

               tā kā:

               (1)2015. gada Starptautiskais nolīgums par olīveļļu un galda olīvām (“nolīgums”) saskaņā ar Padomes Lēmumu (ES) 2016/1892
                  8
                Savienības vārdā tika parakstīts 2016. gada 18. novembrī Apvienoto Nāciju Organizācijas galvenajā mītnē Ņujorkā ar noteikumu, ka tas vēlāk tiks noslēgts. Nolīgums saskaņā ar tā 31. panta 2. punktu provizoriski stājās spēkā 2017. gada 1. janvārī, un Savienība to noslēdza ar Padomes 2019. gada 17. maija Lēmumu (ES) 2019/848
                  9
               .

               (2)Ievērojot nolīguma 29. pantu, Starptautiskās Olīvu padomes Dalībnieku padomei (“Dalībnieku padome”) ir jānosaka nosacījumi, ar kādiem valdības pievienojas nolīgumam.

               (3)Uzbekistānas Republikas valdība ir iesniegusi oficiālu pieteikumu uz pievienošanos nolīgumam. Tāpēc Dalībnieku padome būtu jāaicina kādā no tās nākamajām sesijām vai procedūrā, ar ko Dalībnieku padome lēmumus pieņem sarakstes ceļā, noteikt Uzbekistānas Republikas pievienošanās nosacījumus, kuri attiecas uz SOP līdzdalības daļām un pievienošanās instrumenta deponēšanas termiņu.

               (4)Ņemot vērā to, ka Uzbekistānas Republika savu olīvu nozari attīsta patēriņa ziņā un plāno attīstīt ražošanu, tās pievienošanās ar zināmiem nosacījumiem varētu stiprināt SOP, jo īpaši tās centienus panākt vienotību valstu un starptautiskajos tiesību aktos, kuri attiecas uz olīvu produktu īpašībām, lai tādējādi novērstu tirdzniecības šķēršļus.

               (5)Ir lietderīgi noteikt nostāju, kas Savienības vārdā jāieņem Dalībnieku padomē, jo pieņemamie lēmumi, ietekmēdami lēmumu pieņemšanas līdzsvaru Dalībnieku padomē gadījumos, kad lēmumi netiek pieņemti vienprātīgi saskaņā ar nolīguma 10. panta 4. punktu, Savienībai radīs juridiskas sekas,

               IR PIEŅĒMUSI ŠO LĒMUMU.

               1. pants

               Nostāja, kas Starptautiskās Olīvu padomes Dalībnieku padomē kādā no tās nākamajām sesijām vai procedūrā, ar ko Dalībnieku padome lēmumus pieņem sarakstes ceļā, Savienības vārdā jāieņem attiecībā uz nosacījumiem par Uzbekistānas Republikas valdības pievienošanos nolīgumam, ir izklāstīta pielikumā.

               2. pants

               Šis lēmums ir adresēts Komisijai.

               Briselē,

                     Padomes vārdā –

                     priekšsēdētājs

                     (1)

                        Padomes Lēmums (ES) 2016/1892 (2016. gada 10. oktobris) par to, lai Eiropas Savienības vārdā parakstītu un provizoriski piemērotu 2015. gada Starptautisko nolīgumu par olīveļļu un galda olīvām (OV L 293, 28.10.2016., 2. lpp.), un Padomes Lēmums (ES) 2019/848 (2019. gada 17. maijs) par to, lai Eiropas Savienības vārdā noslēgtu 2015. gada Starptautisko nolīgumu par olīveļļu un galda olīvām (OV L 139, 27.5.2019., 1. lpp.).

                     (2)

                        Saskaņā ar Uzbekistānas Republikas sniegtajiem datiem olīvu produktu imports no 15,3 tonnām (2015. gads) ir pieaudzis līdz 223 tonnām (2019. gads).

                     (3)

                        Uzbekistānas lauksaimniecības ministra Džamšida Hodžajeva runa Starptautiskās Olīvu padomes (SOP) 111. sesijā 2020. gada 1. jūlijā.

                     (4)

                        Saskaņā ar Uzbekistānas Republikas sniegtajiem datiem olīvu produktu imports no 15,3 tonnām (2015. gads) ir pieaudzis līdz 223 tonnām (2019. gads).

                     (5)

                        Eiropas Parlamenta un Padomes Regula (ES) Nr. 1308/2013 (2013. gada 17. decembris), ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (OV L 347, 20.12.2013., 671. lpp.).

                     (6)

                        Tiesas spriedums, 2014. gada 7. oktobris, Vācija/Padome, C-399/12, ECLI:EU:C:2014:2258, 61.–64. punkts.

                     (7)

                        Dalībnieku padomes aktus, kas attiecas uz olīveļļas tirdzniecības standartiem, var pieņemt bez vienprātības, atbilstoši nolīguma 20. panta 3. punktam tie ir saistoši saskaņā ar starptautiskajām tiesībām, un tie var būtiski ietekmēt ES tiesību aktu saturu, proti, deleģētos un īstenošanas aktus, kas pamatojas uz Regulu (ES) Nr. 1308/2013.

                     (8)

                        Padomes Lēmums (ES) 2016/1892 (2016. gada 10. oktobris) par to, lai Eiropas Savienības vārdā parakstītu un provizoriski piemērotu 2015. gada Starptautisko nolīgumu par olīveļļu un galda olīvām (OV L 293, 28.10.2016., 2. lpp.).

                     (9)

                        Padomes Lēmums (ES) 2019/848 (2019. gada 17. maijs) par to, lai Eiropas Savienības vārdā noslēgtu 2015. gada Starptautisko nolīgumu par olīveļļu un galda olīvām (OV L 139, 27.5.2019., 1. lpp.).

    ---documentbreak---

               EIROPAS KOMISIJA
            Briselē, 17.9.2020
            COM(2020) 495 final
            PIELIKUMS
            dokumentam
            priekšlikumsPADOMES LĒMUMAM
            par nostāju, kas Starptautiskās Olīvu padomes (SOP) Dalībnieku padomē Eiropas Savienības vārdā jāieņem attiecībā uz Uzbekistānas Republikas valdības pievienošanos 2015. gada Starptautiskajam nolīgumam par olīveļļu un galda olīvām

               PIELIKUMS

               Kādā no nākamajām Dalībnieku padomes sesijām vai procedūrā, ar ko Dalībnieku padome lēmumu pieņem sarakstes ceļā, Savienība atbalsta Uzbekistānas Republikas valdības pievienošanos nolīgumam ar nosacījumu, ka Uzbekistānas Republikas līdzdalības daļas tiek aprēķinātas pēc nolīguma 11. pantā norādītās formulas un ka pievienošanās instrumenta deponēšanas termiņš nepārsniedz pusotru gadu pēc Dalībnieku padomes lēmuma. Gadījumā, ja pievienošanās instrumenta deponēšana aizkavējas, Savienība turpmākos lēmumos, kas jāpieņem Dalībnieku padomei, var atbalstīt instrumenta deponēšanas termiņa pagarināšanu.


               EIROPAS KOMISIJA
            Briselē, 18.9.2020
            COM(2020) 567 final
            2020/0258(NLE)
            Priekšlikums
            PADOMES LĒMUMS
            par Nolīguma par pasažieru neregulārajiem starptautiskajiem pārvadājumiem ar autobusiem (Interbus nolīguma) Protokola par regulārajiem un speciālajiem regulārajiem starptautiskajiem pasažieru pārvadājumiem ar autobusiem noslēgšanu

               PASKAIDROJUMA RAKSTS

               1.PRIEKŠLIKUMA KONTEKSTS

               • Priekšlikuma pamatojums un mērķi

                  Saskaņā ar Padomes Lēmumu (ES) 2020/[IERAKSTĪT ATSAUCI]
                     1
                   [(IERAKSTĪT DATUMU)] Nolīguma par pasažieru neregulārajiem starptautiskajiem pārvadājumiem ar autobusiem (Interbus nolīguma) Protokols par regulārajiem un speciālajiem regulārajiem starptautiskajiem pasažieru pārvadājumiem ar autobusiem tika parakstīts 2020. gada […] ar noteikumu, ka tas tiks noslēgts vēlāk.

                  Šis protokols aizstās Interbus nolīguma Protokolu par pasažieru regulārajiem un speciālajiem regulārajiem starptautiskajiem pārvadājumiem ar autobusiem, kas bija pieejams parakstīšanai no 2018. gada 16. jūlija līdz 2019. gada 16. aprīlim, bet kuru uz Padomes Lēmuma (ES) 2018/1195
                     2
                   pamata parakstīja tikai Savienība.

                  Jāatgādina, ka regulārie un speciālie regulārie starptautiskie pārvadājumi ar autobusiem ir svarīga nozare, kas Eiropas pilsoņiem sniedz mobilitāti par pieņemamu cenu. Šo pārvadājumu turpmāka paplašināšanās ārpus ES robežām dotu vienādu labumu ES pilsoņiem, ārvalstu tūristiem, tūrisma nozarei un Eiropas reģioniem. Tomēr paplašināšanos ierobežo atšķirības divpusējos nolīgumos, kas noslēgti starp dalībvalstīm un trešām valstīm, jo atšķirības apgrūtina atļauju piešķiršanas procesu un regulāro un speciālo regulāro starptautisko līniju darbību. Šīs grūtības visvairāk skar garās regulārās starptautiskās līnijas, kuras šķērso vairākas valstis.

                  Protokolā noteikts, ka iekļuve tirgū regulāro un speciālo regulāro pārvadājumu veikšanai būtu jāatļauj, izmantojot vienotu atļauju piešķiršanas procedūru, ar noteikumu, ka ir īstenots ES tiesību kopums pasažieru autopārvadājumu jomā, ieskaitot ceļu satiksmes drošības, autovadītāju kvalifikācijas, tehniskos un sociālos noteikumus un noteikumus par pasažieru tiesībām, vides aizsardzību un pielaišanu pie profesionālās darbības.

                  Attiecībā uz pasažieru neregulārajiem starptautiskajiem pārvadājumiem ar autobusiem bez izmaiņām spēkā paliks Interbus nolīgums.

                  Protokolā ietverti tikai noteikumi, kas vajadzīgi, lai Interbus nolīgums aptvertu arī regulāros un speciālos regulāros starptautiskos pasažieru pārvadājumus ar autobusiem (ar atļauju). Tas negroza un neatkārto kopīgos noteikumus, bet atsaucas uz attiecīgajiem Interbus nolīguma noteikumiem. Šis aspekts un tas, ka līgumslēdzēja puse var parakstīt un noslēgt, ratificēt protokolu vai tam pievienoties tikai pēc Interbus nolīguma parakstīšanas un noslēgšanas, ratificēšanas vai pievienošanās tam, garantēs, ka līgumslēdzējas puses, parakstīdamas un noslēgdamas, ratificēdamas protokolu vai tam pievienodamās, akceptēs un piemēros Interbus nolīguma noteikumus.

                  Kopā ar Eiropas Savienību Interbus nolīguma līgumslēdzējas puses ir Albānijas Republika, Bosnija un Hercegovina, Moldovas Republika, Melnkalne, Turcijas Republika, Ukraina un Ziemeļmaķedonijas Republika, un tās var parakstīt un noslēgt, ratificēt protokolu vai tam pievienoties. 2020. gada 1. augustā par līgumslēdzēju pusi kļūs Andoras Firstiste, kas varēs protokolu parakstīt un noslēgt, ratificēt vai tam pievienoties.

               Protokolā ir uzsvars uz Eiropas Savienības tiesību aktiem (Regulu (EK) Nr. 1071/2009
                  3
               ) attiecībā uz sankcijām un smagākajiem pārkāpumiem, kā arī četriem nosacījumiem, kas jāizpilda, lai varētu veikt pasažieru autopārvadātāja profesionālo darbību (faktiska un stabila uzņēmējdarbība, laba reputācija, finansiālās spējas un profesionālā kompetence).

                  Ar protokolu tiek izveidota apvienota komiteja, kuras uzdevums ir veicināt protokola pārvaldību. Noteikumus par apvienoto komiteju, kas izveidota ar Interbus nolīgumu, pēc analoģijas piemēro arī apvienotajai komitejai, kas izveidota ar protokolu.

                  Protokols nosaka, ka regulāro un speciālo regulāro starptautisko pārvadājumu atļaujas derīguma termiņš nedrīkst pārsniegt piecus gadus.

                  Pats protokols tiktu noslēgts uz pieciem gadiem no spēkā stāšanās brīža. Protokola darbības ilgums tiks automātiski pagarināts par secīgiem piecu gadu laikposmiem to līgumslēdzēju pušu starpā, kuras nebūs paudušas gribu to nepagarināt.

                  Lai protokols stātos spēkā attiecībā uz līgumslēdzējām pusēm, kuras protokolu noslēgušas, ratificējušas vai tam pievienojušās, trim Interbus nolīguma līgumslēdzējām pusēm (četru vietā), ieskaitot Savienību, tas ir jānoslēdz, jāratificē vai tam jāpievienojas.

                  Protokola parakstīšanas termiņš ir divi gadi no brīža, kad pieņemts Padomes lēmums, ka Eiropas Savienība to paraksta.

                  Protokola stāšanās spēkā termiņš tika saīsināts tām līgumslēdzējām pusēm, kuras to noslēgušas, ratificējušas vai tam pievienojušās, proti, no trešā mēneša pirmās dienas uz nākamā mēneša pirmo dienu pēc mēneša, kurā sasniegts nepieciešamais līgumslēdzēju pušu apstiprinājumu vai ratificējumu skaits.

                  Viena līgumslēdzēja puse ir pārdēvēta par Ziemeļmaķedonijas Republiku, un protokolā tas tiek atspoguļots.

               •Saskanība ar attiecīgajā jomā pastāvošo politiku

                  Protokols saskan ar Savienības kopīgo transporta politiku. Tajā iekļautas attiecīgas Regulas (EK) Nr. 1073/2009
                     4
                   daļas, kas pielāgotas daudzpusēja starptautiska nolīguma vajadzībām.

                  Protokols paredz plašāk saskaņot tiesisko regulējumu, kas attiecas uz regulārajiem un speciālajiem regulārajiem starptautiskajiem pārvadājumiem ar autobusiem.

               •Saskanība ar pārējo Savienības politiku

                  Protokols saskan ar ES kaimiņattiecību politiku un ārējo attiecību politiku.

                  Protokols saskan arī ar spēkā esošajiem nolīgumiem, piemēram, muitas savienības un pirmspievienošanās nolīgumiem, asociācijas nolīgumiem, un tā mērķis ir nodrošināt regulatīvo vidi, kurā ES un citas Interbus nolīguma līgumslēdzējas puses pēc vienotiem noteikumiem var iekļūt cita citas regulāro un speciālo regulāro starptautisko pasažieru pārvadājumu tirgū.

               •Fiskālie noteikumi

                  Protokolā paredzētā muitas un fiskālo noteikumu tuvināšana mērķu un satura dēļ pēc dabas ir otrēja un netieša, salīdzinot ar transporta politikas mērķiem, kurus protokols tiecas sasniegt.

               2.APSPRIEŠANOS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI

               •Ekspertu atzinumu pieprasīšana un izmantošana un ietekmes novērtēšana

                  Komisija nav veikusi ietekmes novērtēšanu un nav izmantojusi neatkarīgu ekspertu atzinumus. Interbus nolīguma paplašināšana, iekļaujot pasažieru regulāros un speciālos regulāros starptautiskos pārvadājumus ar autobusiem, palīdzētu paplašināt Eiropas Savienības pasažieru autopārvadājumu jomas tiesību kopuma īstenošanas ģeogrāfisko tvērumu.

                  Ekonomiskā un sociālā ietekme nāktu par labu pasažieru pārvadājumu nozarei un tūrismam. Satiksmes apjoma pieaugumam, iespējams, būtu mērena ietekme uz vidi.

               •Vienkāršošana

               Saskaņojot atļauju saņemšanas procedūru regulārajiem un speciālajiem regulārajiem starptautiskajiem pasažieru pārvadājumiem ar autobusiem, tiktu vienkāršota šo darbību veikšana.

               3.PRIEKŠLIKUMA JURIDISKIE ASPEKTI

               •Juridiskais pamats

               Juridiskais pamats ir Līgums par Eiropas Savienības darbību (LESD), materiālais juridiskais pamats – LESD 91. pants sasaistē ar 218. panta 6. punkta a) apakšpunktu.

               •Juridiskā instrumenta izvēle

                  LESD 218. panta 6. punkta a) apakšpunktā noteikts, ka piemērojamais instruments ir Padomes lēmums.

               4.IETEKME UZ BUDŽETU

               Nav.

               5.IZVĒLES ELEMENTI

               •Izvērtēšanas un ziņošanas kārtība

               Protokola 16. pantā noteikts, ka apvienotā komiteja, kas izveidota ar protokola 18. pantu, ik pēc pieciem gadiem izvērtē protokola darbību.

               •Turpmākā procedūra

               Komisija uzskata, ka jāsāk procedūra ar nolūku protokolu noslēgt. Tāpēc Komisija iesniedz Padomei šo Padomes lēmuma priekšlikumu par Nolīguma par pasažieru neregulārajiem starptautiskajiem pārvadājumiem ar autobusiem (Interbus nolīguma) jauna Protokola par regulārajiem un speciālajiem regulārajiem starptautiskajiem pasažieru pārvadājumiem ar autobusiem noslēgšanu.

               •Detalizēts priekšlikuma specifisko noteikumu skaidrojums

               Specifiskie ierosinātā Padomes lēmuma noteikumi

               ·Padomes lēmuma 1. pantā paredzēts Interbus nolīguma Protokolu par pasažieru regulārajiem un speciālajiem regulārajiem starptautiskajiem pārvadājumiem ar autobusiem Savienības vārdā noslēgt jaunā redakcijā.

               ·2. pants attiecas uz pilnvarām noslēgt protokolu.

               ·3. pantā noteikta Padomes lēmuma stāšanās spēkā.

               Protokola specifiskie noteikumi

               ·1. pantā noteikta protokola darbības joma, kas attiecas uz regulārajiem un speciālajiem regulārajiem starptautiskajiem pasažieru autopārvadājumiem, kuru sākumpunkts vai beigupunkts ir tās līgumslēdzējas puses teritorijā, kurā ir pārvadātāja uzņēmējdarbības vieta un kurā reģistrēti transportlīdzekļi, vai kura pārvadājumā tiek šķērsota ar pasažieru uzņemšanu vai izlaišanu vai bez tās. Pantā norādīts arī uz partnerības nolīgumiem. Tiek aizliegti visi kabotāžas veidi.

               ·2. pants ir nediskriminēšanas klauzula.

               ·3. pantā ir definīcijas.

               ·4. pants atsaucas uz Interbus nolīguma 1. pielikumu par noteikumiem, kas attiecas uz pasažieru pārvadātājiem.

               ·5. pants atsaucas uz Interbus nolīguma 2. pielikumu par transportlīdzekļu tehniskajiem standartiem.

               ·6. pantā ir noteikumi par regulārajiem un speciālajiem regulārajiem starptautiskajiem pārvadājumiem, kuriem vajadzīga atļauja. Cita starpā tajā noteikta iespēja līgumslēdzējām pusēm vai Savienības dalībvalstīm nolemt, ka regulārajiem vai speciālajiem regulārajiem pārvadājumiem starp līgumslēdzējām pusēm vajadzīgi partnerības nolīgumi starp pārvadātājiem, kuri darbojas attiecīgo pārvadājumu sākumpunktā un beigupunktā. Pārvadātājiem no līgumslēdzējām pusēm vai dalībvalstīm, kuras maršrutā tiek šķērsotas un kurās tiek uzņemti un izlaisti pasažieri, jābūt tiesībām iesaistīties tādās partnerībās, ja tie to nolemj.

               ·7. pantā noteikts, ka protokolam piemērojama Interbus nolīguma V un VI iedaļa par sociālajiem noteikumiem un muitas un fiskālajiem noteikumiem.

               ·8. pantā noteikti: atļaujas izdevējiestāde, kas izdod atļaujas, atļauju saņēmēji, atļaujas derīguma termiņš, atļaujās norādāmie elementi un papildu transportlīdzekļu izmantošana noteiktu laiku un izņēmuma apstākļos.

               ·9. pantā noteikta atļaujas pieteikuma iesniegšanas kārtība.

               ·10. pantā izklāstīta atļaujas piešķiršanas procedūra, ieskaitot attiecīgo kompetento iestāžu saziņu, atļaujas piešķiršanas procesu un vienīgos iespējamos pieteikuma noraidīšanas iemeslus.

               ·11. pantā izklāstīti atļaujas pagarināšanas un grozīšanas noteikumi.

               ·12. pantā ir noteikumi par atļaujas spēka zaudēšanu.

               ·13. pantā noteikti pārvadātāju pienākumi.

               ·14. pantā noteikts, ka līgumslēdzējām pusēm jānodrošina pārvadātāju atbilstība attiecīgajiem noteikumiem.

               ·15. pantā (sasaistē ar 8. panta 9. punktu) uzskaitīti dokumenti, kuri vedami transportlīdzeklī. Tas pats transportlīdzeklī vedamo dokumentu saraksts ir attēlots protokola 4. pielikumā iekļautā atļaujas parauga trešajā lappusē.

               ·16. pantā noteikts protokola darbības ilgums (5 gadi), ko automātiski pagarina uz secīgiem 5 gadu laikposmiem, un paredzēts protokola darbību regulāri izvērtēt.

               ·17. pantā norādīts, kā ar dažiem pārveidojumiem pēc analoģijas piemērojami Interbus nolīguma noteikumi, sevišķi – piecu gadu pārejas laiks pasažieru regulārajiem un speciālajiem regulārajiem autopārvadājumiem uz pastāvošo divpusējo nolīgumu pamata, kā arī protokola noslēgšana, ratificēšana vai apstiprināšana, stāšanās spēkā, denonsēšana un valodas. Tur arī paredzēts ratificējumu skaitu, kas vajadzīgs, lai protokols stātos spēkā, samazināt no četri (kā Interbus nolīgumā) līdz trīs. Turklāt attiecībā uz līgumslēdzējām pusēm, kuras protokolu parakstījušas un apstiprinājušas vai ratificējušas, tam jāstājas spēkā nākamā mēneša pirmajā dienā pēc mēneša, kurā savus apstiprināšanas vai ratifikācijas instrumentus Eiropas Savienības Padomes Ģenerālsekretariātam nodevušas glabāšanā trīs līgumslēdzējas puses, ieskaitot Savienību.

               ·Ar 18. pantu tiek nodibināta apvienota komiteja, kam jāpārvalda protokols pēc analoģijas ar Interbus nolīguma 23. un 24. pantu.

               ·19. pantā izklāstīta procedūra, kas jāizpilda, ja Eiropas Savienībai pievienojas kāda no protokola līgumslēdzējām pusēm, kura nav ES dalībvalsts.

               ·20. pantā norādīts divu gadu parakstīšanas periods, kas sākas dienā, kad Padome pieņem šo Padomes lēmumu, un noteikts, ka protokolu var noslēgt, tam var pievienoties un to var ratificēt tikai Interbus nolīguma līgumslēdzējas puses.

               ·21. pantā noteikts, ka pēc protokola stāšanās spēkā tam var pievienoties jebkura no Interbus nolīguma līgumslēdzējām pusēm.

               ·22. pants nosaka, ka protokola pielikumi ir tā sastāvdaļa.

               ·23. pantā noteikts, ka protokols aizstāj Protokolu par regulārajiem un speciālajiem regulārajiem pārvadājumiem, kas bija pieejams parakstīšanai no 2018. gada 16. jūlija līdz 2019. gada 16. aprīlim.

               ·Protokola 1. un 2. pielikumā ir atsauce uz Interbus nolīguma 1. un 2. pielikumu.

               ·3. pielikumā dots ar atļauju veicama regulārā vai speciālā regulārā starptautiskā pasažieru autopārvadājuma pieteikuma paraugs.

               ·4. pielikumā dots regulāro un speciālo regulāro starptautisko pasažieru autopārvadājumu atļaujas paraugs.

               2020/0258 (NLE)

               Priekšlikums

               PADOMES LĒMUMS

               par Nolīguma par pasažieru neregulārajiem starptautiskajiem pārvadājumiem ar autobusiem (Interbus nolīguma) Protokola par regulārajiem un speciālajiem regulārajiem starptautiskajiem pasažieru pārvadājumiem ar autobusiem noslēgšanu

               EIROPAS SAVIENĪBAS PADOME,

               ņemot vērā Līgumu par Eiropas Savienības darbību, jo īpaši tā 91. pantu sasaistē ar 218. panta 6. punkta a) apakšpunktu,

               ņemot vērā Eiropas Komisijas priekšlikumu,,

               ņemot vērā Eiropas Parlamenta piekrišanu,

               tā kā:

               (1)Saskaņā ar Padomes Lēmumu (ES) 2020/[IERAKSTĪT ATSAUCI]
                  5
                [(IERAKSTĪT DATUMU)] Nolīguma par pasažieru neregulārajiem starptautiskajiem pārvadājumiem ar autobusiem (Interbus nolīguma) Protokols par regulārajiem un speciālajiem regulārajiem starptautiskajiem pasažieru pārvadājumiem ar autobusiem ("protokols”) tika parakstīts 2020. gada […] ar noteikumu, ka tas tiks noslēgts vēlāk.

               (2)Protokolam būtu jāveicina regulārie un speciālie regulārie pārvadājumi starp Interbus nolīguma līgumslēdzējām pusēm un tādējādi jāuzlabo pasažieru transporta satiksme starp tām.

               (3)Vispārīgo noteikumu daļā, sevišķi par apvienotās komitejas darbību, un vieglākai piemērošanai protokolā lielā mērā atspoguļojas Interbus nolīguma izveidotās normas.

               (4)Lai pārmērīgi nekavētos protokola radīto priekšrocību izmantošana, tajā paredzēts, ka attiecībā uz to apstiprinājušajām vai ratificējušajām līgumslēdzējam pusēm tas stājas spēkā, kad to apstiprinājušas vai ratificējušas trīs līgumslēdzējas puses, ieskaitot Savienību.

               (5)Tādēļ protokols būtu jāapstiprina Savienības vārdā,

               IR PIEŅĒMUSI ŠO LĒMUMU.

               1. pants

               Ar šo Savienības vārdā tiek apstiprināts Nolīguma par neregulārajiem starptautiskajiem pasažieru pārvadājumiem ar autobusiem (Interbus nolīguma) Protokols par regulārajiem un speciālajiem regulārajiem starptautiskajiem pasažieru pārvadājumiem ar autobusiem, kurš aizstāj Interbus nolīguma protokolu, kas bija pieejams parakstīšanai no 2018. gada 16. jūlija līdz 2019. gada 16. aprīlim.

               Šim lēmumam tiek pievienots protokola teksts.

               2. pants

               Padomes priekšsēdētājs ieceļ personu, kura pilnvarota Eiropas Savienības vārdā nodot glabāšanā protokola 20. panta 2. punktā paredzēto apstiprināšanas dokumentu, paužot Eiropas Savienības piekrišanu uzņemties protokola saistības.

               3. pants

               Šis lēmums stājas spēkā tā pieņemšanas dienā
                  6
               .

               Briselē,

                     Padomes vārdā –

                     priekšsēdētājs

                     (1)

                        OV L […], […], […]. lpp.

                     (2)

                        Padomes Lēmums (ES) 2018/1195 (2018. gada 16. jūlijs) par to, lai Eiropas Savienības vārdā parakstītu Nolīguma par pasažieru neregulārajiem starptautiskajiem pārvadājumiem ar autobusiem (Interbus nolīguma) Protokolu par pasažieru regulārajiem un speciālajiem regulārajiem starptautiskajiem pārvadājumiem ar autobusiem (OV L 214, 23.8.2018., 3. lpp.)

                     (3)

                        Eiropas Parlamenta un Padomes Regula (EK) Nr. 1071/2009 (2009. gada 21. oktobris), ar ko nosaka kopīgus noteikumus par autopārvadātāja profesionālās darbības veikšanas nosacījumiem un atceļ Padomes Direktīvu 96/26/EK (OV L 300, 14.11.2009., 51. lpp.).

                     (4)

                        Eiropas Parlamenta un Padomes Regula (EK) Nr. 1073/2009 (2009. gada 21. oktobris) par kopīgiem noteikumiem attiecībā uz piekļuvi starptautiskajam autobusu pārvadājumu tirgum un ar ko groza Regulu (EK) Nr. 561/2006 (OV L 300, 14.11.2009., 88. lpp.).

                     (5)

                        Padomes Lēmums (ES) 2020/[IERAKSTĪT ATSAUCI]) par Nolīguma par pasažieru neregulārajiem starptautiskajiem pārvadājumiem ar autobusiem (Interbus nolīguma) Protokola par regulārajiem un speciālajiem regulārajiem starptautiskajiem pasažieru pārvadājumiem ar autobusiem parakstīšanu (OV L .., .. .2020., .. lpp.).

                     (6)

                        Protokola spēkā stāšanās datumu Padomes Ģenerālsekretariāts publicēs Eiropas Savienības Oficiālajā Vēstnesī.

    ---documentbreak---

               EIROPAS KOMISIJA
            Briselē, 18.9.2020
            COM(2020) 567 final
            PIELIKUMS
            dokumentam
            Proposal for a COUNCIL DECISION
            on the conclusion of the Protocol to the Agreement on the international occasional carriage of passengers by coach and bus (Interbus Agreement) regarding the international regular and special regular carriage of passengers by coach and bus

               PADOMES LĒMUMA priekšlikums

               par Nolīguma par pasažieru neregulārajiem starptautiskajiem pārvadājumiem ar autobusiem (Interbus nolīguma) Protokola par starptautiskajiem regulārajiem un speciālajiem regulārajiem pasažieru pārvadājumiem ar autobusiem noslēgšanu

               NOLĪGUMA PAR PASAŽIERU NEREGULĀRAJIEM STARPTAUTISKAJIEM PĀRVADĀJUMIEM AR AUTOBUSIEM (INTERBUS NOLĪGUMA)

               PROTOKOLS

               PAR REGULĀRAJIEM UN SPECIĀLAJIEM REGULĀRAJIEM

               STARPTAUTISKAJIEM PASAŽIERU PĀRVADĀJUMIEM AR AUTOBUSIEM

               LĪGUMSLĒDZĒJAS PUSES,

               ņemot vērā vēlmi pilnveidot un veicināt pasažieru starptautiskos pārvadājumus Eiropā un sekmēt to organizēšanu un veikšanu,

               ņemot vērā aizvien lielāko tūrisma nozīmi un vēlmi paplašināt šā protokola līgumslēdzēju pušu kultūras sakarus,

               ņemot vērā Nolīgumu par pasažieru neregulārajiem starptautiskajiem pārvadājumiem ar autobusiem (Interbus nolīgumu)
                  1
                ar vēlākiem grozījumiem, kurš stājās spēkā 2003. gada 1. janvārī
                  2
               ,

               ņemot vērā vēlmi paplašināt Interbus nolīgumā ietverto pārvadājumu pakalpojumu darbības jomu, ar zināmiem nosacījumiem aptverot arī regulāros un speciālos regulāros pārvadājumus,

               tā kā:

               (1)Interbus nolīguma darbības joma būtu jāpaplašina, pieņemot noteikumus, ar ko izveido procedūru attiecībā uz regulārajiem un speciālajiem regulārajiem pārvadājumiem, kuriem vajadzīga atļauja.

               (2)Interbus nolīguma līgumslēdzējām pusēm būtu vajadzīga iespēja pievienoties šim protokolam, kurā ietverti minētie noteikumi.

               (3)Izņemot partnerības nolīgumus, regulāro un speciālo regulāro pārvadājumu, kam vajadzīga atļauja, liberalizācijai pagaidām būtu jāattiecas tikai uz pārvadājumiem, kuru sākumpunkts vai beigupunkts ir tās līgumslēdzējas puses teritorijā, kurā ir autopārvadātāja uzņēmējdarbības vieta un kurā reģistrēti pārvadātāja transportlīdzekļi.

               (4)Lai gan būtu jāizslēdz iespēja, ka regulāros vai speciālos regulāros pārvadājumus, kuru sākumpunkts un beigupunkts ir vienas un tās pašas līgumslēdzējas puses teritorijā, nodrošina pārvadātāji, kuru uzņēmējdarbības vieta ir citā līgumslēdzējā pusē, tomēr būtu jāatļauj šādiem pārvadātājiem pārvadājumu laikā uzņemt vai izlaist pasažierus iepriekš noteiktās pieturvietās, ar nosacījumu, ka tie nepārvadā pasažierus starp divām pieturvietām tādas līgumslēdzējas puses teritorijā, kas nav līgumslēdzēja puse, kurā ir pārvadātāja uzņēmējdarbības vieta.

               (5)Princips, kas nepieļauj diskriminēšanu pēc pārvadātāja valstspiederības vai uzņēmējdarbības vietas un autobusa maršruta sākumpunkta vai beigupunkta un nodrošinātā pakalpojuma, būtu jāuzskata par pasažieru starptautisko autopārvadājumu veikšanas pamatprincipu.

               (6)Lai veicinātu un vienkāršotu procedūru, jānosaka vienots regulāro un speciālo regulāro starptautisko pārvadājumu atļaujas pieteikuma un atļaujas paraugs. Lai novērstu interpretācijas atšķirības, būtu jānosaka, kādi dokumenti saskaņā ar šo protokolu nepieciešami kontroles vajadzībām, glabājami transportlīdzeklī un pēc pieprasījuma uzrādāmi attiecīgi pilnvarotam kontroles darbiniekam.

               (7)Regulāro vai speciālo regulāro starptautisko pasažieru autopārvadājumu atļaujai, ko saskaņā ar atļaujas piešķiršanas procedūru apstiprinājušas kompetentās iestādes visās attiecīgajās līgumslēdzējās pusēs vai Eiropas Savienības dalībvalstīs, kurās ir pārvadājumu sākumpunkts un beigupunkts un kuras tiek šķērsotas maršrutā, un ko piešķīrusi atļaujas izdevējiestāde, kas atbild par teritoriju, kurā ir pārvadājumu sākumpunkts vai beigupunkts, būtu jāatļauj pieteikuma iesniedzējam pārvadātājam, kura uzņēmējdarbības vieta ir līgumslēdzējā pusē, kuras teritorijā ir pārvadājumu sākumpunkts vai beigupunkts, vai partnerības vai koncerna gadījumā pārvadātājam, kura uzņēmējdarbības vieta ir līgumslēdzējā pusē, kuras teritorijā ir pārvadājumu sākumpunkts vai beigupunkts, un kuru citi pārvadātāji tam pilnvarojuši, veikt pārvadājumus starp maršruta sākumpunktu un beigupunktu. Šai atļaujai jābūt vienīgajai atļaujai, kas vajadzīga pārvadājumu veikšanai. Lai pārvadājumu laikā šķērsotu līgumslēdzējas puses vai Eiropas Savienības dalībvalstis vai to robežu, nebūtu vajadzīgas atsevišķas atļaujas, neatkarīgi no tā, vai līgumslēdzējā pusē vai Eiropas Savienības dalībvalstī, kas tiek šķērsota maršrutā, tiek uzņemti vai izlaisti pasažieri.

               (8)Ar zināmiem nosacījumiem būtu jāatļauj līgumslēdzējai pusei vai Eiropas Savienības dalībvalstij nolemt, ka attiecībā uz pasažieru regulārajiem vai speciālajiem regulārajiem starptautiskajiem pārvadājumiem, kuru sākumpunkts vai beigupunkts ir tās teritorijā, ir vajadzīgi partnerības nolīgumi starp pārvadātājiem, kas darbojas šo pārvadājumu sākumpunktā un beigupunktā. Pārvadātājiem, kuru uzņēmējdarbības vieta ir līgumslēdzējās pusēs vai Eiropas Savienības dalībvalstīs, kuru teritorija tiek šķērsota pārvadājumu laikā un kurās tiek uzņemti vai izlaisti pasažieri, jābūt tiesīgiem iesaistīties tādās partnerībās.

               (9)Ir lietderīgi izveidot apvienoto komiteju, kas pārvalda šo protokolu pienācīgas un vienādas izpildes nodrošināšanai un pielikumus pieskaņo tehnikas un tiesību normu attīstībai.

               (10)Līgumslēdzējām pusēm jāpiemēro vienādi sociālie pasākumi, kas attiecas uz starptautiskajos autopārvadājumos iesaistīto autobusu ekipāžu darbu, ko reglamentē noteikumi, kuri iestrādāti Interbus nolīgumā un uz kuriem būtu jānorāda atsauce šajā protokolā.

               (11)Regulāro un speciālo regulāro pārvadājumu veikšanas nosacījumi būtu jāreglamentē ar noteikumiem, kuri iestrādāti Interbus nolīgumā un uz kuriem būtu jāatsaucas šajā protokolā, ņemot vērā specifiskus noteikumus šā protokola 1. pielikumā.

               (12)To tehnisko nosacījumu saskaņošana, kuri piemērojami autobusiem, kas veic starptautiskos pārvadājumus starp līgumslēdzējām pusēm, būtu jāreglamentē ar noteikumiem, kuri iestrādāti Interbus nolīgumā un uz kuriem būtu jāatsaucas šajā protokolā, kā noteikts šā protokola 2. pielikumā.

               IR NOLĒMUŠAS izveidot vienotus noteikumus starptautiskajiem regulārajiem un speciālajiem regulārajiem pasažieru pārvadājumiem ar autobusiem un

               IR VIENOJUŠĀS ŠĀDI.

               I IEDAĻA

               DARBĪBAS JOMA UN DEFINĪCIJAS

               1. pants

               Darbības joma

               1.
                     Šis protokols piemērojams:

               a)
                     jebkuras valstspiederības pasažieru starptautiskai pārvadāšanai pa autoceļiem ar autobusiem regulāros un speciālos regulāros pārvadājumos,

               (i)
                     kuri notiek starp divu līgumslēdzēju pušu teritorijām un, ja pārvadājumu laikā rastos tāda vajadzība, šķērsojot citas līgumslēdzējas puses teritoriju vai tādas valsts teritoriju, kas nav līgumslēdzēja;

               (ii)
                     kurus par atlīdzību izpilda viens vai vairāki pārvadātāji, kuru uzņēmējdarbības vieta ir līgumslēdzējā pusē, kuras teritorijā ir pārvadājumu sākumpunkts vai beigupunkts, un partnerības gadījumā arī viens vai vairāki pārvadātāji, kuru uzņēmējdarbības vieta ir līgumslēdzējās pusēs vai Eiropas Savienības dalībvalstīs, kuras tiek šķērsotas un kurās tiek uzņemti vai izlaisti pasažieri, ja pārvadātāji tā nolemj, saskaņā ar piemērojamajiem tiesību aktiem un ar licenci veikt regulāros un speciālos regulāros starptautiskos pasažieru pārvadājumus ar autobusiem;

               (iii)
                     kuros izmanto autobusus, kas reģistrēti līgumslēdzējā pusē, kurā ir pārvadātāja uzņēmējdarbības vieta;

               b)
                     ar minētajiem pārvadājumiem saistītiem autobusu braucieniem bez pasažieriem.

               2.
                     Nevienu šā protokola noteikumu nevar interpretēt tā, ka tas dotu iespēju regulāros vai speciālos regulāros pārvadājumus, kuru sākumpunkts un beigupunkts ir vienas līgumslēdzējas puses teritorijā, nodrošināt pārvadātājiem, kuru uzņēmējdarbības vieta ir citā līgumslēdzējā pusē (veikt kabotāžu).

               3.
                     Ja brauciens ir daļa no pārvadājuma uz teritoriju, kurā ir pārvadātāja uzņēmējdarbības vieta, vai no tās, saskaņā ar 1. punktu un ievērojot 2. punktu, pasažieru uzņemšana vai izlaišana var notikt jebkuras tādas maršrutā šķērsotas līgumslēdzējas puses teritorijā, kura atļauj apstāties pieturvietā savā teritorijā.

               4.
                     Šis protokols neattiecas uz:

               (a)pasažieru pārvadāšanai projektētu autobusu izmantošanu komerciālai kravu pārvadāšanai;

               (b)pašpārvadājumiem.

               2. pants

               Nediskriminēšana

               Līgumslēdzējas puses nodrošina, ka šim protokolam tiek piemērots princips, kas nepieļauj diskriminēšanu pēc pārvadātāja valstspiederības vai uzņēmējdarbības vietas un autobusa maršruta sākumpunkta vai beigupunkta un sniegtā pakalpojuma.

               3. pants

               Definīcijas

               1.
                     Šajā protokolā piemēro Interbus nolīguma 3. panta definīcijas.

               2.
                     Neskarot 1. punktu, šajā protokolā papildus piemēro šādas definīcijas:

               (a)“Interbus nolīgums” ir Nolīgums par pasažieru neregulārajiem starptautiskajiem pārvadājumiem ar autobusiem
                  3
               , kurš stājās spēkā 2003. gada 1. janvārī
                  4
               , ar vēlākiem grozījumiem;

               (b)“partnerība” ir nolīgums vai citāda līgumiska vienošanās, ar kuru attiecīgās puses, kas tiek dēvētas par partneriem, apņemas sadarboties pakalpojuma sniegšanā;

               (c)“saistīts uzņēmums” ir uzņēmums, kurā ir dalība vienam uzņēmumam vai vairākiem uzņēmumiem (mātesuzņēmumam(-iem)) un kura darbību un finansiālo politiku būtiski ietekmē minētais uzņēmums vai minētie uzņēmumi;

               (d)“koncerns” nozīmē kādu no šiem:

               (i)
                     viens saistīts uzņēmums vai vairāki saistīti uzņēmumi un to mātesuzņēmums vai mātesuzņēmumi;

               (ii)
                     viens saistīts uzņēmums vai vairāki saistīti uzņēmumi, kam ir kopīgs mātesuzņēmums vai kopīgi mātesuzņēmumi.

               II IEDAĻA

               NOSACĪJUMI, KAS ATTIECAS UZ PASAŽIERU AUTOPĀRVADĀTĀJIEM

               4. pants

               Līgumslēdzējas puses piemēro 1. pielikumā norādītos noteikumus.

               III IEDAĻA

               TEHNISKIE NOSACĪJUMI, KAS ATTIECAS UZ TRANSPORTLĪDZEKĻIEM

               5. pants

               Autobusi, ko izmanto regulāro vai speciālo regulāro starptautisko pārvadājumu veikšanai saskaņā ar šo protokolu, atbilst 2. pielikumā minētajiem tehniskajiem standartiem.

               IV IEDAĻA

               IEKĻUVE TIRGŪ

               6. pants

               Regulārie un speciālie regulārie starptautiskie pārvadājumi, kam vajadzīga atļauja

               1.
                     Regulāros pārvadājumus drīkst veikt ikviens pārvadātājs, bet attiecīgā gadījumā vajadzīga obligāta rezervācija.

               2.
                     Regulārajiem un speciālajiem regulārajiem pārvadājumiem vajadzīga atļauja saskaņā ar VI iedaļu.

               3.
                     Izmaiņas pārvadāšanas nosacījumos neietekmē pārvadājuma piederību pie regulāriem pārvadājumiem.

               4.
                     Uz paralēlu vai pagaidu pārvadājumu organizēšanu, kas apkalpo tos pašus pasažierus, kurus apkalpo pastāvošie regulārie pārvadājumi, neapstāšanos atsevišķās pieturvietās vai apstāšanos papildu pieturvietās pastāvošo regulāro pārvadājumu maršrutos attiecas tie paši noteikumi, kurus piemēro pastāvošajiem regulārajiem pārvadājumiem.

               5.
                     Atbilstīgi piemērojamajiem konkurences noteikumiem līgumslēdzēja puse vai Eiropas Savienības dalībvalsts katrā atsevišķā gadījumā un bez diskriminācijas var nolemt, ka attiecībā uz pasažieru regulārajiem un speciālajiem regulārajiem starptautiskajiem autopārvadājumiem, kuru sākumpunkts vai beigupunkts ir tās teritorijā, vajadzīgi partnerības nolīgumi starp pārvadātājiem, kuru uzņēmējdarbības vieta ir līgumslēdzējā pusē vai Eiropas Savienības dalībvalstī, kurā atrodas minēto pārvadājumu sākumpunkts un beigupunkts.

               Pārvadātāji, kuru uzņēmējdarbības vieta ir līgumslēdzējās pusēs un Eiropas Savienības dalībvalstīs, kuras tiek šķērsotas pārvadājumu maršrutā un kurās tiek uzņemti vai izlaisti pasažieri, ir tiesīgi iesaistīties tādās partnerībās, ja tie tā nolemj.

               Attiecīgās līgumslēdzējas puses un Eiropas Savienības dalībvalstis par tādiem lēmumiem un to pamatojumu informē apvienoto komiteju, kas izveidota ar šā protokola 18. pantu.

               6.
                     Atbilstīgi piemērojamajiem konkurences noteikumiem pārvadātāji var brīvprātīgi veidot partnerības regulāro vai speciālo regulāro pārvadājumu veikšanai. Šādās partnerībās var piedalīties šādi pārvadātāji:

               a)
                     pārvadātāji, kuru uzņēmējdarbības vieta ir līgumslēdzējā pusē vai Eiropas Savienības dalībvalstī, kuras teritorijā ir pārvadājumu sākumpunkts vai beigupunkts,

               b)
                     pārvadātāji, kuru uzņēmējdarbības vieta ir līgumslēdzējās pusēs un Eiropas Savienības dalībvalstīs, kuras tiek šķērsotas pārvadājumu maršrutā un kurās tiek uzņemti vai izlaisti pasažieri.

               V IEDAĻA

               SOCIĀLIE, MUITAS UN FISKĀLIE NOTEIKUMI

               7. pants

               Šim protokolam piemēro Interbus nolīguma V nodaļu (par sociālajiem noteikumiem) un VI nodaļu (par muitas un fiskālajiem noteikumiem).

               VI IEDAĻA

               REGULĀRO UN SPECIĀLO REGULĀRO
               STARPTAUTISKO PĀRVADĀJUMU ATĻAUJA

               8. pants

               Atļaujas raksturojums

               1.
                     Pasažieru regulāro un speciālo regulāro starptautisko pārvadājumu atļaujas izdod tās līgumslēdzējas puses kompetentā iestāde, kuras teritorijā ir pārvadātāja uzņēmējdarbības vieta (turpmāk – “atļaujas izdevējiestāde”).

               2.
                     Ja pārvadātāja uzņēmējdarbības vieta ir Eiropas Savienībā, atļaujas izdevējiestāde ir tās dalībvalsts kompetentā iestāde, kuras teritorijā ir pārvadājumu sākumpunkts vai beigupunkts.

               3.
                     Ja regulāros vai speciālos regulāros starptautiskos pārvadājumus vēlas veikt uzņēmumu (pārvadātāju) koncerns vai ir izveidota partnerība starp uzņēmumiem (pārvadātājiem) no vismaz divām līgumslēdzējām pusēm, kuru teritorijā tiek uzņemti un izlaisti pasažieri, atļaujas izdevējiestāde ir kompetentā iestāde, kurai pieteikums tiek adresēts saskaņā ar 9. panta 1. punkta otro daļu.

               4.
                     Atļaujas izdod ar pārvadātāja nosaukumu un nevar nodot trešām personām. Tomēr atļauju saņēmušais pārvadātājs ar atļaujas izdevējiestādes piekrišanu pārvadājumos var izmantojot apakšuzņēmēju, ja tāda iespēja atbilst līgumslēdzējas puses tiesību normām. Tādā gadījumā atļaujā norāda apakšuzņēmēja nosaukumu un uzdevumu. Apakšuzņēmējs atbilst 1., 4. un 5. pantā minētajiem nosacījumiem un 7. pantā minētajiem sociālajiem noteikumiem, kā arī 1. un 2. pielikumam.

               Ja regulāros vai speciālos regulāros starptautiskos pārvadājumus vēlas veikt pārvadātāju koncerns, atļauju izdod ar visu koncerna uzņēmumu nosaukumiem un atļaujā norāda visu pārvadātāju nosaukumus. Atļauju izsniedz uzņēmumam, kuru pārējie pārvadātāji tam pilnvarojuši un kurš atļauju pieprasījis, bet pārējiem uzņēmumiem izsniedz apliecinātas kopijas.

               Partnerības gadījumā katram partneruzņēmumam izsniedz atļaujas oriģinālu, un atļaujā norāda katra uzņēmuma nosaukumu.

               Ja regulāros vai speciālos regulāros starptautiskos pārvadājumus veic pārvadātāju koncerns vai partnerība, kā minēts otrajā un trešajā daļā, lēmumu par satiksmes nodrošināšanas faktisko sadalījumu starp iesaistītajiem pārvadātājiem pieņem paši pārvadātāji.

               5.
                     Atļaujas derīguma termiņš nepārsniedz piecus gadus. Pēc pieteikuma iesniedzēja pieprasījuma vai pēc to līgumslēdzēju pušu kompetento iestāžu vienošanās, kuru teritorijā tiek uzņemti vai izlaisti pasažieri, šo termiņu var noteikt īsāku.

               6.
                     Atļaujās iekļauj šādas ziņas:

               (a)pārvadājumu veids;

               (b)pārvadājumu maršruts, sevišķi sākumpunkts un beigupunkts;

               (c)atļaujas derīguma termiņš;

               (d)pieturvietas un kustības grafiks.

               7.
                     Atļaujas atbilst 4. pielikumā noteiktajam paraugam.

               8.
                     Ievērojot 1. panta 2. punktu, atļaujas to turētājam(-iem) dod tiesības veikt regulāros un/vai speciālos regulāros starptautiskos pārvadājumus visu to līgumslēdzēju pušu teritorijā, kuras šķērso šo pārvadājumu maršruti.

               9.
                     Pārvadātājs, kas veic regulāros vai speciālos regulāros pārvadājumus, zināmu laiku un izņēmuma gadījumos var izmantot papildu transportlīdzekļus. Šādus papildu transportlīdzekļus var izmantot tikai ar tādiem pašiem nosacījumiem, kādi noteikti 6. punktā minētajās atļaujās.

               Šādā gadījumā pārvadātājs nodrošina, ka papildus 15. pantā minētajiem dokumentiem transportlīdzeklī glabājas un attiecīgi pilnvarotam kontroles darbiniekam pēc pieprasījuma tiek uzrādīta tā līguma kopija, kas noslēgts starp pārvadātāju, kurš veic regulāros vai speciālos regulāros starptautiskos pārvadājumus, un uzņēmumu, kurš nodrošina papildu transportlīdzekļus, vai līdzvērtīgs dokuments.

               9. pants

               Regulāro un speciālo regulāro starptautisko pārvadājumu
               atļaujas pieteikuma iesniegšana

               1.
                     Pārvadātājs regulāro un speciālo regulāro starptautisko pārvadājumu atļaujas pieteikumu iesniedz savai kompetentajai atļaujas izdevējiestādei.

               Par katru pārvadājumu pakalpojumu iesniedz tikai vienu pieteikumu. 8. panta 3. punktā minētajos gadījumos pieteikumu iesniedz pārvadātājs, kuru citi pārvadātāji tam pilnvarojuši.

               Pieteikumu adresē tās līgumslēdzējas puses atļaujas izdevējiestādei, kurā ir pieteikuma iesniedzēja pārvadātāja uzņēmējdarbības vieta.

               2.
                     Atļaujas pieteikums iesniedzams pēc 3. pielikumā dotā parauga.

               3.
                     Personas, kas iesniedz atļaujas pieteikumu, sniedz visu papildinformāciju, ko tās uzskata par būtisku vai ko pieprasa atļaujas izdevējiestāde, it īpaši 3. pielikumā norādītos dokumentus.

               10. pants

               Atļaujas došana

               1.
                     Atļaujas izdod pēc visu to līgumslēdzēju pušu kompetento iestāžu piekrišanas, kuru teritorijā tiek uzņemti vai izlaisti pasažieri. Atļaujas izdevējiestāde šīm kompetentajām iestādēm, kā arī to līgumslēdzēju pušu kompetentajām iestādēm, kuru teritorija tiek šķērsota, bet kurās netiek uzņemti vai izlaisti pasažieri, nosūta pieteikuma kopiju kopā ar visu citu saistīto dokumentu kopijām un savu novērtējumu.

               Pirmajā daļā minētās kompetentās iestādes Eiropas Savienībā ir kompetentās iestādes dalībvalstīs, kuru teritorijā tiek uzņemti vai izlaisti pasažieri, un kompetentās iestādes dalībvalstīs, kuru teritorija tiek šķērsota, bet kurās netiek uzņemti vai izlaisti pasažieri.

               2.
                     Līgumslēdzēju pušu kompetentās iestādes, kuru piekrišana ir lūgta, četru mēnešu laikā paziņo atļaujas izdevējiestādei savu lēmumu par pieteikumu. Šo termiņu aprēķina no piekrišanas lūguma saņemšanas datuma, kas norādīts saņemšanas apstiprinājumā. Ja līgumslēdzējas puses kompetentās iestādes, kuru piekrišana ir lūgta, pieņem negatīvu lēmumu, tajā ietver atbilstīgu pamatojumu. Ja atļaujas izdevējiestāde četru mēnešu laikā nesaņem atbildi, uzskata, ka kompetentās iestādes, ar kurām notikusi apspriešanās, ir devušas piekrišanu, un atļaujas izdevējiestāde var piešķirt atļauju.

               To līgumslēdzēju pušu kompetentās iestādes, kuru teritorija tiek šķērsota, bet kurās netiek uzņemti vai izlaisti pasažieri, pirmajā daļā noteiktajā termiņā var izteikt atļaujas izdevējiestādei savas piezīmes.

               3.
                     Atļaujas izdevējiestāde lēmumu par pieteikumu pieņem ne vēlāk kā sešus mēnešus pēc dienas, kad pārvadājumu uzņēmums iesniedzis pieteikumu
                  5
               .

               4.
                     Atļauju nepiešķir, ja:

               (a)pieteikuma iesniedzējs, izmantojot tam tieši pieejamo aprīkojumu, nespēj veikt pārvadājumus, kas ir pieteikuma priekšmets;

               (b)pieteikuma iesniedzējs nav nodrošinājis atbilstību valsts vai starptautiskajām autotransporta tiesību normām, it īpaši nosacījumiem un prasībām, kas attiecas uz pasažieru starptautisko autopārvadājumu atļaujām, vai ir izdarījis smagus līgumslēdzējas puses autotransporta tiesību aktu pārkāpumus, it īpaši attiecībā uz transportlīdzekļiem piemērojamajiem noteikumiem un noteikumiem par transportlīdzekļa vadīšanas laiku un transportlīdzekļa vadītāju atpūtas periodiem;

               (c)atļaujas pagarināšanas pieteikuma gadījumā nav ievēroti atļaujas piešķiršanas nosacījumi;

               (d)līgumslēdzēja puse, pamatojoties uz detalizētu analīzi, nolemj, ka attiecīgie pārvadājumi attiecīgajos tiešās satiksmes posmos nopietni apdraudētu tādu līdzīgu pārvadājumu dzīvotspēju, uz kuriem attiecas viens vai vairāki sabiedrisko pakalpojumu līgumi, kas atbilst attiecīgās līgumslēdzējas puses tiesību aktiem. Šādā gadījumā līgumslēdzēja puse izstrādā nediskriminējošus kritērijus, pēc kuriem iespējams noteikt, vai pārvadājumi, par kuriem iesniegts pieteikums, nopietni apdraudētu minēto līdzīgo pārvadājumu dzīvotspēju, un tos dara zināmus pārējām 10. panta 1. punktā minētajām līgumslēdzējām pusēm;

               (e)līgumslēdzēja puse uz detalizētas analīzes pamata nolemj, ka pārvadājumu galvenais mērķis nav pārvadāt pasažierus starp pieturvietām, kas atrodas dažādās līgumslēdzējās pusēs.

               Gadījumā, kad esoši starptautiskie pārvadājumi ar autobusiem ārkārtas apstākļu dēļ, kuri nebija paredzami atļaujas piešķiršanas laikā, attiecīgajos tiešās satiksmes posmos nopietni apdraud tādu līdzīgu pārvadājumu dzīvotspēju, uz kuriem attiecas viens vai vairāki sabiedrisko pakalpojumu līgumi, kas atbilst līgumslēdzējas puses tiesību aktiem, līgumslēdzēja puse ar pārējo 10. panta 1. punktā minēto līgumslēdzēju pušu piekrišanu var apturēt vai anulēt atļauju veikt attiecīgos starptautiskos pārvadājumus ar autobusiem, sešus mēnešus pirms tam brīdinājusi par to pārvadājumu uzņēmumu.

               Tas, ka pārvadājumu uzņēmums piedāvā zemākas cenas nekā citi autopārvadājumu uzņēmumi, vai tas, ka attiecīgajā satiksmes savienojumā jau darbojas citi autopārvadājumu uzņēmumi, pats par sevi nav pamats pieteikumu noraidīt.

               5.
                     Atļaujas izdevējiestāde un visu to līgumslēdzēju pušu kompetentās iestādes, kas piedalās 1. punktā noteiktajā vienošanās procedūrā, pieteikumus var noraidīt vienīgi uz šajā protokolā paredzēto iemeslu pamata.

               6.
                     Pabeigusi 1.–5. punktā izklāstīto procedūru, atļaujas izdevējiestāde piešķir atļauju vai oficiāli noraida pieteikumu.

               Lēmumā pieteikumu noraidīt izklāsta iemeslus, kas ir noraidīšanas pamats. Līgumslēdzējas puses nodrošina, ka transporta uzņēmumiem tiek dota iespēja izteikt protestu, ja to pieteikums tiek noraidīts.

               Atļaujas izdevējiestāde par savu lēmumu informē visas 1. punktā minētās kompetentās iestādes un nosūta tām visu atļauju kopijas.

               11. pants

               Atļaujas pagarināšana un izmaiņas atļaujā

               1.
                     Šā lēmuma 10. pantu pēc analoģijas piemēro pieteikumiem par atļaujas pagarināšanu vai par izmaiņām nosacījumos, ar kuriem jāveic pārvadājumi, kam vajadzīga atļauja.

               2.
                     Ja pārvadājumu veikšanas nosacījumos izdarītas niecīgas korekcijas, it īpaši – koriģēti intervāli, braukšanas maksas un kustības grafiki, atļaujas izdevējiestādei tikai jādara zināma pārējām attiecīgajām līgumslēdzējām pusēm ar izmaiņām saistītā informācija. Kustības grafiku vai intervālu izmaiņas, kas ietekmē laiku, kad tiek veikta kontrole uz robežām starp līgumslēdzējām pusēm vai uz robežām ar trešām valstīm, neuzskata par niecīgām izmaiņām.

               3.
                     Attiecīgās līgumslēdzējas puses var vienoties, ka atļaujas izdevējiestāde vienpusēji lemj par pārvadājumu veikšanas nosacījumu izmaiņām.

               12. pants

               Atļaujas spēka zaudēšana

               1.
                     Regulāro un speciālo regulāro starptautisko pārvadājumu atļauja zaudē spēku derīguma termiņa beigās vai trīs mēnešus pēc tam, kad atļaujas izdevējiestāde no atļaujas turētāja saņēmusi paziņojumu par nodomu izbeigt pārvadājumus. Tādā paziņojumā iekļauj pienācīgu pamatojumu.

               2.
                     Ja vairs nav pieprasījuma pēc pārvadājumiem, 1. punktā noteiktais paziņošanas periods ir viens mēnesis.

               3.
                     Atļaujas izdevējiestāde paziņo pārējo attiecīgo līgumslēdzēju pušu kompetentajām iestādēm, ka atļauja zaudējusi spēku.

               4.
                     Atļaujas turētājs vienu mēnesi iepriekš, nodrošinot atbilstīgu publicitāti, paziņo attiecīgā pārvadājumu pakalpojuma izmantotājiem par tā izbeigšanu.

               13. pants

               Pārvadātāju pienākumi

               1.
                     Izņemot nepārvaramas varas gadījumus, pārvadātājs, kas veic regulāros vai speciālos regulāros starptautiskos pārvadājumus, nekavējoties uzsāk pārvadājumus un līdz atļaujas derīguma termiņa beigām veic visus pasākumus nolūkā garantēt transporta pakalpojumus, kas atbilst nepārtrauktības, regularitātes un pārvadāšanas jaudas standartiem un 8. panta 6. punkta nosacījumiem.

               2.
                     Informāciju par pārvadājuma maršrutu, autobusu pieturvietām, kustības grafiku, braukšanas tarifus un pārvadāšanas noteikumiem pārvadātājs atspoguļo tā, lai informācija būtu brīvi pieejama visiem lietotājiem.

               3.
                     Attiecīgajām līgumslēdzējām pusēm ir iespējams darbības nosacījumos, kas regulē regulāro vai speciālo regulāro starptautisko pārvadājumu, izdarīt izmaiņas, savā starpā vienojoties un ar atļaujas turētāja piekrišanu.

               VII IEDAĻA

               NOTEIKUMI PAR ŠĀ PROTOKOLA IZPILDES NODROŠINĀŠANU

               14. pants

               Līgumslēdzēju pušu kompetentās iestādes nodrošina, ka pārvadātāji izpilda šā protokola noteikumus.

               15. pants

               1.
                     Neskarot 8. panta 9. punktu, autobusā glabā un pēc pieprasījuma attiecīgi pilnvarotam kontroles darbiniekam uzrāda regulāro vai speciālo regulāro starptautisko pārvadājumu atļauju vai tās apliecinātu kopiju un pārvadātāja licenci starptautiskajiem pasažieru pārvadājumiem ar autobusiem, kas izdota saskaņā ar valsts vai Eiropas Savienības tiesību aktiem, vai tās apliecinātu kopiju.

               2.
                     Neskarot 1. punktu un 8. panta 9. punktu, speciālo regulāro pārvadājumu gadījumā transportlīdzeklī glabā un pēc pieprasījuma attiecīgi pilnvarotam kontroles darbiniekam uzrāda starp organizētāju un pārvadātāju noslēgto līgumu vai tā kopiju, kā arī dokumentu, kas apliecina, ka speciālo regulāro pārvadājumu pasažieri ir īpaša pasažieru kategorija, no kuras izslēgti citi pasažieri, un minētie dokumenti ir arī kontroles dokumenti.

               VIII IEDAĻA

               VISPĀRĪGIE UN NOBEIGUMA NOTEIKUMI

               16. pants

               Protokola darbības ilgums. Protokola darbības izvērtēšana

               1.
                     Šo protokolu noslēdz uz pieciem gadiem no tā spēkā stāšanās datuma.

               2.
                     Šā protokola darbības ilgumu automātiski pagarina uz secīgiem piecu gadu laikposmiem attiecībā uz tām līgumslēdzējām pusēm, kuras nav izteikušas vēlmi to nepagarināt. Ja kāda līgumslēdzēja puse nolēmusi protokolu nepagarināt, tā šo nodomu dara zināmu depozitāram saskaņā ar Interbus nolīguma 31. pantu.

               3.
                     Pirms katra piecu gadu laikposma beigām šā protokola 18. pantā minētā apvienotā komiteja izvērtē šā protokola darbību, vēlams, reizē ar Interbus nolīguma izvērtēšanu.

               17. pants

               Divpusēji nolīgumi, protokola ratificēšana vai apstiprināšana un protokola depozitārs,
               protokola stāšanās spēkā, denonsēšana un valodas

               1.
                     Uz šo protokolu pēc analoģijas attiecas Interbus nolīguma 25., 27., 28., 31. un 34. panta noteikumi ar šādiem pārveidojumiem:

               (a)Interbus nolīguma 28. panta 1. punktā lietotos skaitļa vārdus “četras” un “ceturtā” attiecīgi aizstāj ar “trīs” un “trešā”;

               (b)attiecībā uz līgumslēdzējām pusēm, kuras protokolu parakstījušas un apstiprinājušas vai ratificējušas, tas stājas spēkā sekojošā mēneša pirmajā dienā pēc mēneša, kurā savus apstiprināšanas vai ratifikācijas aktus Eiropas Savienības Padomes Ģenerālsekretariātam nodevušas glabāšanā trīs līgumslēdzējas puses, ieskaitot Savienību.

               2.
                     Šā protokola noteikumi aizstāj attiecīgos noteikumus nolīgumos, kas noslēgti starp līgumslēdzējām pusēm un starp līgumslēdzējām pusēm un Eiropas Savienības dalībvalstīm.

               Neatkarīgi no Interbus nolīguma 25. panta attiecīgos noteikumus pastāvošajos nolīgumos, kas noslēgti starp līgumslēdzējām pusēm un starp līgumslēdzējām pusēm un Eiropas Savienības dalībvalstīm, var paturēt spēkā 8. panta 5. punktā minētajā piecu gadu laikposmā, kas aprēķināts no datuma, kad šis protokols stājās spēkā attiecībā uz attiecīgajām līgumslēdzējām pusēm.

               18. pants

               Apvienotā komiteja

               1.
                     Lai veicinātu šā protokola pārvaldību, tiek izveidota apvienotā komiteja. Apvienotā komiteja sastāv no līgumslēdzēju pušu pārstāvjiem.

               2.
                     Pēc analoģijas piemēro Interbus nolīguma 23. un 24. pantu.

               19. pants

               Ārpussavienības līgumslēdzējas puses pievienošanās Eiropas Savienībai

               1.
                     Šā lēmuma 18. pantā minētajai apvienotajai komitejai dara zināmu katru pieprasījumu, ko līgumslēdzēja puse vai treša valsts iesniegusi nolūkā kļūt par Eiropas Savienības dalībvalsti.

               2.
                     Eiropas Savienība informē līgumslēdzējas puses par katru kādas līgumslēdzējas puses pievienošanos Eiropas Savienībai.

               3.
                     Šā protokola līgumslēdzēju pusi, kura pievienojusies Eiropas Savienībai, no pievienošanās dienas uzskata par Eiropas Savienības dalībvalsti, nevis par atsevišķu šā protokola līgumslēdzēju pusi.

               4.
                     Līgumslēdzējas puses apvienotajā komitejā izskata tādas pievienošanās sekas šā protokola sakarā. Apvienotā komiteja lemj par korekcijām vai pārejas pasākumiem, kas tādēļ vajadzīgi.

               20. pants

               Parakstīšana

               1.
                     Šis protokols ir pieejams parakstīšanai Briselē, Eiropas Savienības Padomes Ģenerālsekretariātā, kas ir šā protokola depozitārs, un parakstīšanas termiņš ir divi gadi no datuma, kurā pieņemts Eiropas Savienības Padomes lēmums Eiropas Savienībai to parakstīt. Depozitārs šo datumu laikus izziņo visām līgumslēdzējām pusēm.

               2.
                     Šo protokolu parakstīt, tam pievienoties vai to ratificēt var tikai Interbus nolīguma līgumslēdzējas puses. Parakstīšanas, pievienošanās vai ratificēšanas aktu nodod glabāšanā depozitāram, un tas to dara zināmu pārējām līgumslēdzējām pusēm.

               21. pants

               Pievienošanās

               Pēc šā protokola stāšanās spēkā katra Interbus nolīguma līgumslēdzēja puse var pievienoties arī šim protokolam.

               Pēc analoģijas piemēro Interbus nolīguma 30. panta 3. un 4. punktu.

               22. pants

               Pielikumi

               Šā protokola pielikumi ir tā sastāvdaļa.

               23. pants

               Iepriekšējā protokola aizstāšana

               Šis protokols aizstāj Nolīguma par neregulārajiem starptautiskajiem pasažieru pārvadājumiem ar autobusiem (Interbus nolīguma) Protokolu par pasažieru regulārajiem un speciālajiem regulārajiem starptautiskajiem pārvadājumiem ar autobusiem, kas bija pieejams parakstīšanai no 2018. gada 16. jūlija līdz 2019. gada 16. aprīlim. Iepriekšējam protokolam vairs nav juridiskas nozīmes.

               Briselē,

               TO APLIECINOT, attiecīgi pilnvarotās personas ir parakstījušas šo protokolu.

               Eiropas Savienības vārdā –

               Albānijas Republikas vārdā –

               Bosnijas un Hercegovinas vārdā –

               Moldovas Republikas vārdā –

               Melnkalnes vārdā –

               Ziemeļmaķedonijas Republikas vārdā –

               Turcijas Republikas vārdā –

               Ukrainas vārdā –

               1. PIELIKUMS

               Nosacījumi, kas attiecas uz pasažieru autopārvadātājiem

               Šim protokolam piemēro Interbus nolīguma 1. pielikumu, ņemot vērā tālāko.

               Šim protokolam piemēro Eiropas Parlamenta un Padomes 2009. gada 21. oktobra Regulu (EK) Nr. 1071/2009, ar ko nosaka kopīgus noteikumus par autopārvadātāja profesionālās darbības veikšanas nosacījumiem un atceļ Padomes Direktīvu 96/26/EK (OV L 300, 14.11.2009., 51. lpp.), kurā jaunākie grozījumi izdarīti ar Padomes 2013. gada 13. maija Regulu (ES) Nr. 517/2013 (OV L 158, 10.6.2013., 1. lpp.), atskaitot 16. panta 5.–7. punktu, kā arī 18.–21. pantu, 23. pantu un 25.–28. pantu. Eiropas Savienības dalībvalstu tiesības un pienākumus pēc analoģijas piemēro līgumslēdzējām pusēm.

               Šim protokolam piemēro Eiropas Parlamenta un Padomes 2011. gada 16. februāra Regulu (ES) Nr. 181/2011 par autobusu pasažieru tiesībām un par grozījumiem Regulā (EK) Nr. 2006/2004 (OV L 55, 28.2.2011., 1. lpp.), atskaitot 3. panta a) un b) punktu, 12. panta divus pēdējos teikumus, 18. pantu, 28. panta 2. punktu, 29. un 30. pantu, 31. panta pēdējo teikumu un 32. pantu. Eiropas Savienības dalībvalstu tiesības un pienākumus pēc analoģijas piemēro līgumslēdzējām pusēm.

               ___

               2. PIELIKUMS

               Autobusiem piemērojamie tehniskie standarti

               Šim protokolam piemēro Interbus nolīguma 2. pielikumu.

               ___

               3. PIELIKUMS

               Regulāro un speciālo regulāro starptautisko pārvadājumu atļaujas pieteikuma paraugs

               (Balts papīrs – DIN A4)

                        (Formulējama kādā(-s) no oficiālajām valodām vai līgumslēdzējas puses, kurā iesniedz pieteikumu, oficiālajā(-s) valodā(-s))

               REGULĀRĀ STARPTAUTISKĀ PĀRVADĀJUMA VAI SPECIĀLĀ REGULĀRĀ STARPTAUTISKĀ PĀRVADĀJUMA ATĻAUJAS PIETEIKUMA VAI ATĻAUJAS PAGARINĀŠANAS PIETEIKUMA VEIDLAPA
                  6

               Regulāra pārvadājuma sākšana
                     □

               Speciāla regulāra pārvadājuma sākšana
                     □

               Pārvadājuma atļaujas pagarināšana
                     □

               Pārvadājuma atļaujas nosacījumu maiņa
                     □

               Pārvadājumus veic ar autobusiem starp līgumslēdzējām pusēm saskaņā ar Nolīguma par pasažieru neregulārajiem starptautiskajiem pārvadājumiem ar autobusiem (Interbus nolīguma) Protokolu par regulārajiem un speciālajiem regulārajiem starptautiskajiem pasažieru pārvadājumiem ar autobusiem.

               ………………………………………………………………………………………………………........

               (Atļaujas izdevējiestāde)

               1.Pieteikuma iesniedzēja pārvadātāja uzvārds un vārds vai nosaukums; ja pieteikumu iesniedz pārvadātāju koncerns vai partnerība, tā pārvadātāja nosaukums, kuru pārējie pārvadātāji pilnvarojuši iesniegt pieteikumu:

               ………………………………………………………………………………………………………........

               ………………………………………………………………………………………………………........

               2.Pārvadājumus veic (1)

               pārvadātājs □ pārvadātāju koncerns □ partnerība □ apakšuzņēmējs □

               3.Pārvadātāja nosaukumi un adreses vai, pārvadātāju koncerna vai partnerības gadījumā, visu pārvadātāju koncerna vai partnerības pārvadātāju nosaukumi; bez tam jānosauc visi apakšuzņēmēji
                  7

               3.1.…………………………………………………..………. tālr. ………………….…….…

               3.2.…………………………………………………..………. tālr. ………………….……….

               3.3.…………………………………………………..………. tālr. ………………….....….…

               3.4.…………………………………………………..………. tālr. ……………………......…

               (Atļaujas pieteikuma vai atļaujas pagarināšanas pieteikuma otrā lappuse)

               4.Speciālo regulāro pārvadājumu gadījumā:

               4.1.Pasažieru kategorija
                  8
               : nodarbinātie □ skolēni/studenti □ citi □

               5.Prasītās atļaujas ilgums vai datums, kurā beidzas pārvadāšana:

               ………………………………………………………………………………………………….........

               6.Galvenais pārvadājumu maršruts (pasvītrot pieturvietas, kurās tiek uzņemti vai izlaisti pasažieri, norādīt pilnas adreses):
                  9

               ……………………………………………………………………………………………...……….........

               …..………………………………………………………………………………………………...............

               …………………………………………………………………………………………………….............

               7.Darbības laiks: …………………………………………………………………….…….

               …………………………………………………………………………………………………..………....

               …………………………………………………………………………………………………..………....

               8.Biežums (dienā, nedēļā utt.): ………………………………………………………...…….

               9.Braukšanas maksa……………………………………… Pievienots pielikums.

               10.Pievienot braukšanas grafiku, kas ļauj pārliecināties par atbilstību starptautiskajiem noteikumiem par transportlīdzekļa vadīšanas laiku un transportlīdzekļa vadītāju atpūtas periodiem.

               11.Pieprasītais atļauju vai atļauju apliecināto kopiju skaits:
                  10

               …………………………………………………………………………………………………….........

               12.Papildinformācija:

               ………………………………………………………………………………………………........…….

               (Vieta un datums)
                     (Pieteikuma iesniedzēja paraksts)

               ………………………………………………………………………………………………………….

               Pieteikuma iesniedzēja uzmanība tiek vērsta uz to, ka pieteikuma iesniedzēja rīcībā jābūt tik daudzām atļaujas izdevējiestādes izsniegtajām atļaujām vai atļauju apliecinātajām kopijām, cik transportlīdzekļi vienlaikus ir vajadzīgi attiecīgo pārvadājumu veikšanai, jo atļaujai vai tās apliecinātai kopijai jāglabājas transportlīdzeklī.

               Svarīga piezīme

               Pieteikumam noteikti jāpievieno:

               a) kustības grafiks, kurā norādītas laika nišas, kas paredzētas kontrolei attiecīgajās robežšķērsošanas vietās;

               b) saskaņā ar valsts vai Savienības tiesību aktiem izdotas(-u) pārvadātāja(-u) licences(-ču) starptautiskajiem pasažieru pārvadājumiem pa autoceļiem apliecināta kopija;

               c) piemērota mēroga karte, kurā atzīmēts maršruts un pieturvietas, kur iekāpj vai izkāpj pasažieri;

               d) braukšanas grafiks, kas ļauj pārliecināties par atbilstību starptautiskajiem noteikumiem par transportlīdzekļa vadīšanas laiku un transportlīdzekļa vadītāju atpūtas periodiem;

               e) pienācīga informācija par autobusu termināļiem.

               4. PIELIKUMS

               Regulāra un speciāla regulāra starptautiskā pārvadājuma atļaujas paraugs

               (Atļaujas pirmā lappuse)

               (Oranžs papīrs – DIN A4)

                        (Formulējama kādā(-s) no oficiālajām valodām vai līgumslēdzējas puses, kurā iesniedz pieteikumu, oficiālajā(-s) valodā(-s)

               Atļauja

               Saskaņā ar Nolīguma par pasažieru neregulārajiem starptautiskajiem pārvadājumiem ar autobusiem (Interbus nolīguma) līgumslēdzēju pušu Protokolu par regulārajiem un speciālajiem regulārajiem starptautiskajiem pasažieru pārvadājumiem ar autobusiem

               IZDOŠANAS VALSTS: ……………………………………………………………………………….…..

               Atļaujas izdevējiestāde: ……………………………………………………………………………….

               Līgumslēdzējas puses atšķirības zīme: …………….
                  11

               ATĻAUJA Nr.: ....................................

               regulāram pārvadājumam □
                  12

               speciālam regulāram pārvadājumam □2

               ar autobusiem starp Protokola par regulārajiem un speciālajiem regulārajiem starptautiskajiem pasažieru pārvadājumiem ar autobusiem (Interbus nolīguma protokola) līgumslēdzējām pusēm

               Saņēmējs: ..................................................................................................................................................................................

               ..................................................................................................................................................................

               Pārvadātāja vai – koncerna vai partnerības gadījumā – pilnvarotā pārvadātāja uzvārds un vārds vai nosaukums:

               Adrese: ..................................................................................................................................................................................

               .........................................................................................................................................................................

               Tālruņa un faksa numurs vai e-pasta adrese: .........................................................................................................................

               ..................................................................................................................................................................

               (Atļaujas otrā lappuse)

               Pārvadātāja nosaukums, adrese, tālruņa un faksa numuri vai e-pasta adreses vai – pārvadātāju koncerna vai partnerības gadījumā – visu koncerna vai partnerības pārvadātāju nosaukumi; bez tam jānosauc visi apakšuzņēmēji:

               (1) .………………………………………………………………………………………………………

               (2) .………………………………………………………………………………………………………

               (3) .………………………………………………………………………………………………………

               (4) .………………………………………………………………………………………………………

               (5) .………………………………………………………………………………………………………

               Vajadzības gadījumā pievienots saraksts.

               Atļaujas derīguma termiņš: No ..................................... līdz ............................................

               Izdošanas vieta un datums: .....................................................................................................................................................

               Paraksts un izdevējiestādes vai aģentūras zīmogs: ..............................................................

               1. Maršruts: ......................................................................................................................................................................................

               ...............................................................................................................................

               (b)Pārvadājuma sākumpunkts: .................................................................................................................

               ..................................................................................................................................................................................

               (c)Pārvadājuma beigupunkts: ..............................................................................................

               ....................................................................................................................................................................................................

               Pamatmaršruts, pasvītrot pieturvietas, kurās tiek uzņemti vai izlaisti pasažieri: ………………..……..…………

               …………………………………………………………………………………………………………………..

               2. Kustības grafiks: ………………………………………………………………………………………………..….

               (pievienots šai atļaujai)

               3. Speciālais regulārais pārvadājums:

               a) Pasažieru kategorija: ………………….………………….…….

               ……………………………...........................................................................

               4. Citi nosacījumi vai īpaši punkti …...…………...................................................

               .............................................................................................................

               .............................................................................................................

               Atļaujas izdevējiestādes zīmogs

               Svarīga piezīme

               (2)Šī atļauja ir derīga visam braucienam.

               (3)Atļauju vai atļaujas izdevējiestādes apliecinātu kopiju visu brauciena laiku glabā transportlīdzeklī un pēc pieprasījuma uzrāda izpildes amatpersonām.

               (4)Maršruta sākumpunkts vai beigupunkts ir tās līgumslēdzējas puses teritorijā, kurā ir pārvadātāja uzņēmējdarbības vieta un kurā reģistrēti autobusi.

               (Atļaujas trešā lappuse)

               VISPĀRĪGI APSVĒRUMI

               (1) Pārvadātājs sāk pārvadājumu laikposmā, kas norādīts atļauju piešķīrušās atļaujas izdevējiestādes lēmumā.

               (2) Izņemot nepārvaramas varas gadījumus, pārvadātājs, kurš nodrošina regulāro vai speciālo regulāro starptautisko pārvadājumu, veic visus pasākumus nolūkā garantēt pārvadājumu atbilstību atļaujā norādītajiem nosacījumiem.

               (3) Pārvadātājs publisko informāciju par pārvadājumu maršrutu, pieturvietām, kustības grafiku, braukšanas maksu un pārvadāšanas noteikumiem.

               (4) Attiecīgo līgumslēdzēju pušu kompetentās iestādes, vienojoties savā starpā un ar atļaujas turētāja piekrišanu, var izdarīt izmaiņas darbības nosacījumos, kas reglamentē regulāro un speciālo regulāro starptautisko pārvadājumu.

               (5) Neskarot dokumentus, kas attiecas uz transportlīdzekli un tā vadītāju (kā transportlīdzekļa reģistrācijas apliecība un vadītāja apliecība), tālāk norādītie dokumenti ir kontroles dokumenti atbilstīgi šim protokolam un ir glabājami transportlīdzeklī un pēc pieprasījuma uzrādāmi attiecīgi pilnvarotam kontroles darbiniekam:

               –
                     regulāro vai speciālo regulāro starptautisko pārvadājumu atļauja vai tās apliecināta kopija;

               –
                     pārvadātāja licence starptautiskajiem pasažieru pārvadājumiem ar autobusiem, kas izdota saskaņā ar valsts vai Eiropas Savienības tiesību aktiem, vai tās apliecināta kopija;

               –
                     speciālo regulāro starptautisko pārvadājumu gadījumā – starp organizētāju un pārvadātāju noslēgtais līgums vai tā apliecināta kopija, kā arī dokuments, kas apliecina, ka speciālo regulāro pārvadājumu pasažieri ir īpaša pasažieru kategorija, no kuras izslēgti citi pasažieri;

               –
                     ja pārvadātājs, kas nodrošina regulāros vai speciālos regulāros pārvadājumus, zināmu laiku un izņēmuma apstākļos izmanto papildu transportlīdzekļus, papildus iepriekš minētajiem attiecīgajiem dokumentiem – starp pārvadātāju, kas veic regulāros vai speciālos regulāros starptautiskos pārvadājumus, un uzņēmumu, kas nodrošina papildu transportlīdzekļus, noslēgtā līguma kopija vai līdzvērtīgs dokuments.

               (Atļaujas ceturtā lappuse)

               VISPĀRĪGI APSVĒRUMI (turp.)

               (6)
                     Pārvadātāji, kuri nodrošina regulāros starptautiskos pārvadājumus, izņemot speciālos regulāros pārvadājumus, izdod transporta biļetes, kas apliecina pasažiera tiesības tikt pārvadātam un ir kontroles dokuments, kas liecina par individuāla vai kolektīva pārvadājuma līguma noslēgšanu starp pasažieri un pārvadātāju. Biļetēs, kas var arī būt elektroniskas, norāda:

               (a)pārvadātāja nosaukumu;

               (b)brauciena sākumpunktu un beigupunktu un attiecīgā gadījumā atpakaļbraucienu;

               (c)biļetes derīguma termiņu un attiecīgā gadījumā izbraukšanas datumu un laiku;

               (d)maksu par braucienu.

               Pasažieris uzrāda biļeti pēc attiecīgi pilnvarota kontroles darbinieka pieprasījuma.

               (7)
                     Pārvadātāji, kas nodrošina pasažieru regulāros vai speciālos regulāros starptautiskos pārvadājumus, ļauj veikt visas pārbaudes, kuru nolūks ir nodrošināt, ka pārvadājumi tiek veikti pareizi, it īpaši attiecībā uz transportlīdzekļa vadīšanas laiku un transportlīdzekļa vadītāju atpūtas periodiem, ceļu satiksmes drošību un izmešiem.

               ________________

                     (1)

                        OV L 321, 26.11.2002., 13. lpp.

                     (2)

                        OV L 321, 26.11.2002., 44. lpp.

                     (3)

                        OV L 321, 26.11.2002., 13. lpp.

                     (4)

                        OV L 321, 26.11.2002., 44. lpp.

                     (5)

                        Šajā pantā pārvadātāji dēvēti arī par “pārvadājumu uzņēmumiem”.

                     (6)

                        Attiecīgi ieķeksēt vai aizpildīt.

                     (7)

                        Attiecīgā gadījumā pievienot sarakstu.

                     (8)

                        Attiecīgi ieķeksēt vai aizpildīt.

                     (9)

                        Atļaujas izdevējiestāde var prasīt, lai šai pieteikuma veidlapai atsevišķi tiktu pievienots pilnīgs pieturvietu, kurās tiek uzņemti vai izlaisti pasažieri, saraksts ar pilnām adresēm.

                     (10)

                        Aizpildīt pēc vajadzības.

                     (11)

                        Aizpildīt: Albānija (AL), Apvienotā Karaliste (UK), Austrija (A), Beļģija (B), Bosnija un Hercegovina (BIH), Bulgārija (BG), Čehija (CZ), Dānija (DK), Francija (F), Grieķija (GR), Horvātija (HR), Igaunija (EST), Īrija (IRL), Itālija (I), Kipra (CY), Latvija (LV), Lietuva (LT), Luksemburga (L), Malta (MT), Melnkalne (ME), Moldova (MD), Nīderlande (NL), Polija (PL), Portugāle (P), Rumānija (RO), Slovākija (SK), Slovēnija (SLO), Somija (FIN), Spānija (E), Turcija (TR), Ungārija (H), Ukraina (UA), Vācija (D), Ziemeļmaķedonija (MK), Zviedrija (S).

                     (12)

                        Attiecīgi ieķeksēt vai aizpildīt.